text:
21 Ağustos 2015 Cuma
Türkmenistanyň Ministrler Kabinetiniň Mejlisi
Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi, onda käbir resminamalaryň taslamalaryna garaldy we döwlet durmuşynyň möhüm meseleleri ara alnyp maslahatlaşyldy.
Hormatly Prezidentimiz Ministrler Kabinetiniň mejlisiniň gün tertibine geçip, ilki bilen Türkmenistanyň Mejlisiniň Başlygy A. Nurberdiýewa söz berdi. Milli parlamentiň ýolbaşçysy ýurdumyzyň kanunçylyk, hukuk binýadyny kämilleşdirmek boýunça alnyp barylýan işleri hem-de Balkan welaýatynyň Türkmenbaşy şäheriniň Awaza etrabynda 10-njy sentýabrda geçiriljek Ýaşulularyň maslahatyna görülýän taýýarlyk işleri barada maglumat bilen çykyş etdi.
18-nji awgustda Mejlisiň bäşinji çagyrylyşynyň dokuzynjy maslahaty üstünlikli geçirilip, onuň barşynda kanunlaryň taslamalarynyň 22-sine garalandygy we kabul edilendigi hem-de milli ykdysadyýetimiziň mundan beýläk-de hemmetaraplaýyn ösdürilmegine, ilatyň ýaşaýyş-durmuş şertleriniň gowulandyrylmagyna, türkmen jemgyýetini demokratiýalaşdyrmaga gönükdirilen birnäçe kararlaryň kabul edilendigi bellenildi.
Türkmenistanyň Ýaşulularynyň nobatdaky maslahatyny geçirmäge taýýarlyk işleri alnyp barylýar. Häzirki wagtda ony geçirmegiň meýilnamasy işlenip düzüldi, bu çäräni ýokary derejede geçirmek bilen baglanyşykly guramaçylyk meseleleri çözülýär.
Döwlet Baştutanymyz Ýaşulular maslahatynyň ýurdumyzyň jemgyýetçilik-syýasy durmuşyndaky ornuny belläp, onuň ýokary guramaçylyk derejesini üpjün etmek üçin ähli zerur çäreleri görmegiň möhümdigine ünsi çekip, Türkmenistanyň Mejlisiniň Başlygyna birnäçe maslahatlary berdi.
Ýaşulular asyrlaryň dowamynda türkmen halky üçin asylly ýörelgeleriň hem-de pähim-paýhasyň nusgasydyr. Milli Liderimiz biz ýaşulularyň belent abraýyna sarpa goýýarys, olar bilen ýurdumyzyň durmuşynyň möhüm ähmiýetli meselelerini ara alyp maslahatlaşyp, baý durmuş tejribesini türkmen halkynyň agzybirligini hem-de jebisligini pugtalandyrmagyň bähbidine peýdalanýarys diýip nygtady.
Soňra Türkmenistanyň Ministrler Kabinetiniň Başlygynyň orunbasary, daşary işler ministri R.Meredow Daşar işler ministrliginiň işi barada hasabat berip, Bolgariýa Respublikasynyň Premýer-ministriniň şu ýylyň 24-25-nji awgustynda ýurdumza boljak resmi sapryna taýýarlyk görlüşi barada habar berdi.
Türkmenistan oňyn Bitaraplyk, parahatçylyk söýüjilik we oňyn halkara hyzmatdaşlyk ýörelgelerine esaslanýan daşary syýasat ugruny yzygiderli durmuşa geçirmek bilen Ýewropanyň döwletleri bilen özara bähbitli gatnaşyklary ösdürmäge uly ähmiýet berýär. Şunuň bilen baglylykda, türkmen-bolgar gatnaşyklarynyň okgunly ösýändigi nygtaldy. Bolgariýa Respublikasynyň Prezidentiniň 2008-nji ýylyň dekabrynda Türkmenistana bolan resmi sapary hem-de hormatly Prezidentimiziň 2009-njy ýylyň awgustynda Bolgariýa bolan resmi sapary şol gatnaşyklara täze kuwwatly itergi berdi. Ykdysady hyzmatdaşlyk boýunça bilelikdäki türkmen-bolgar hökümetara topary döredildi we hereket edýär, iki ýurduň arasyndaky ynsanperwer-medeni gatnaşyklar üstünlikli ösdürilýär.
Bolgariýa Respublikasynyň Premýer-ministriniň resmi saparynyň maksatnamasynda belent mertebeli myhmanyň Türkmenbaşy şäherindäki Halkara deňiz portunyň gurluşygynda bolmagy we Türkmenbaşydaky nebiti gaýtadan işleýän zawodlar toplumyna, Aşgabat dokma toplumyna baryp görmegi göz öňünde tutulýar. Aşgabatda geçiriljek ikitaraplaýyn gepleşikleriň jemleri boýunça resminamalaryň birnäçesine gol çekmek göz öňünde tutulýar. Şol resminamalar bolsa döwletara gatnaşyklarynyň kadalaşdyryjy-hukuk binýadyny has-da berkidier.
Hasabatyň çäklerinde wise-premýer, daşary işler ministri hormatly Prezidentimiziň ýakynda Owganystan Yslam Respublikasyna boljak resmi saparyna taýýarlyk görlüşi barada hem habar berdi.
Mälim bolşy ýaly, ýurdumyzyň daşary syýasat strategiýasyny durmuşa geçirmekde goňşy döwletler, şol sanda dostlukly Owganystan bilen netijeli gatnaşyklary pugtalandyrmaga aýratyn ähmiýet berilýär. Türkmen halkyny Owganystanyň halky bilen köp asyrlyk dostluk däpleri hem-de taryhy-medeni umumylyk baglanyşdyrýar. Türkmenistan bu asylly däplere ygrarly bolmak bilen, goňşy ýurda durmuş-ykdysady we medeni taýdan dikeldilmeginde hemmetaraplaýyn ýardam berýär. Ýurdumyz owgan halkynyň parahatçylykly we abadan durmuş gurmak babatdaky tagallalaryny hemmetaraplaýyn goldap, Owganystana elektrik energiýasyny we suwuklandyrylan gazy ýeňillikli bahadan iberýär, durmuş maksatly desgalary, hususan-da, saglygy goraýyş we bilim maksatly desgalary gurýar, işgärleri taýýarlamaga ýardam berýär.
Şunuň bilen baglylykda, soňký ýyllarda Türkmenistan bilen Owganystanyň arasyndaky hyzmatdaşlygyň täze many-mazmun bilen baýlaşdyrylandygy bellenildi. Ýokary derejede yzygiderli geçirilýän ikitaraplaýyn duşuşyklar muňa ýardam edýär. Häzirki wagtda netijeli söwda-ykdysady hyzmatdaşlygy ösdürmek üçin mümkinçilikler açylýar. Şu babatda bilelikdäki türkmen-owgan hökümetara toparynyň işine möhüm orun degişlidir.
Nobatdaky ýokary derejedäki ikitaraplaýyn gepleşikleriň gün tertibine ozal gazanylan ylalaşyklary ýerine ýetirmek we geljek üçin meýilnamalar babatda döwletara hyzmatdaşlygynyň ileri tutulýan meseleleri giriziler. Gepleşikleriň netijeleri boýunça möhüm resminamalaryň ençemesine gol çekmek göz öňünde tutulýar. Şeýlelikde, ýakynda amala aşyrylmagy meýilleşdirilýän hormatly Prezidentimiziň Owganystan Yslam Respublikasyna resmi sapary dostluk we hoşniýetli goňşuçylyk ýörelgelerinden gözbaş alýan türkmen-owgan gatnaşyklarynyň mundan beýläk-de okgunly ösdürilmegine kuwwatly itergi berer.
Hormatly Prezidentimiz Gurbanguly Berdimuhamedow hasabaty diňläp türkmen-bolgar gatnaşyklary barada durup geçdi we öňümizdäki ikitaraplaýyn gepleşikleriň ähmiýetini nygtady. Bu gepleşikler Bolgariýa Respublikasy bilen özara bähbitli hyzmatdaşlygy hem-de tutuşlygyna Türkmenistanyň we Ýewropa Bileleşiginiň ýurtlarynyň arasynda ýola goýlan oňyn gatnaşyklary mundan beýläk-de işjeňleşdirmäge ýardam eder.
Milli Liderimiz Türkmenistanyň Bolgariýa Respublikasyny geljegi uly hyzmatdaş hasaplaýandygyny belläp, döwletara söwda-ykdysady gatnaşyklary diwersifikasiýalaşdyrmak we ösdürmek üçin uly kuwwatyň bardygyny nygtady. Mundan başga-da, iki ýurduň geografiki aýratynlyklaryny nazara almak bilen, ulag ulgamynda, şol sanda Ýewraziýa giňişliginde häzirki döwrüň talaplaryna laýyk gelýän köp şahaly ulag-üstaşyr düzümi döretmek babatda özara gatnaşyklar üçin amatly mümkinçilikleri açylýar. Şunuň bilen baglylykda, döwlet Baştutanymyz wise-premýere, daşary işler ministrine Bolgariýa Respublikasynyň Premýer-ministriniň Türkmenistana boljak resmi saparyna taýýarlyk görmek babatda degişli tabşyryklary berdi.
Hormatly Prezidentimiz Gurbanguly Berdimuhamedow türkmen-owgan gatnaşyklary baradaky meselä geçip, öňümizdäki ýokary derejedäki ikitaraplaýyn duşuşygyň ähmiýetini nygtady. Bu duşuşyk döwletara hyzmatdaşlygyny giňeltmegiň we çuňlaşdyrmagyň ýolunda täze möhüm ädim bolmalydyr. Häzirki wagtda bu hyzmatdaşlyk has işjeňleşdirildi hem-de hil taýdan täze derejä çykaryldy.
Döwlet Baştutanymyz Bitarap Türkmenistanyň milli bähbitlere, şeýle hem sebit we dünýä derejesinde umumy abadançylygyň maksatlaryna laýyk gelýän parahatçylyk we “açyk gapylar” syýasatyny durmuşa geçirýändigini belledi. Milli Liderimiz bu barada aýtmak bilen, ýurdumyzyň Owganystandaky ýagdaýy diňe parahatçylykly ýol arkaly çözmek nukdaýnazaryndan çykyş edýändigini, owgan ykdysadyýetine we durmuş düzümini dikeltmäge gönükdirilen anyk ädimleri ädýändigini nygtady. Türkmenistanyň Birleşen Milletler Guramasynyň Baş Assambleýasynyň mejlislerinde we beýleki iri halkara forumlarynda beýan eden döredijilikli başlangyçlary, türkmen tarapynyň başyny başlan giň möçberli taslamalary, hususan-da, Türkmenistan-Owganystan-Pakistan-Hindistan gaz geçirijisini gurmak baradaky taslamasy munuň aýdyň subutnamasydyr. Bu giň möçberli energetika taslamasynyň iş ýüzünde durmuşa geçirilmegi ählumumy energetika howpsuzlygynyň döwrebap ulgamyny kemala getirmäge saldamly goşant bolar we şunuň bilen birlikde, goňşy Owganystanda möhüm durmuş meselelerini, şol sanda täze iş orunlaryny döretmek boýunça wezipeleri çözmäge ýardam eder.
Şunuň bilen baglylykda, ägirt uly kuwwata eýe bolan ulag-aragatnaşyk ulgamyndaky hyzmatdaşlyk hem möhüm ähmiýete eýe bolýar. Bu babatda 2013-nji ýylda badalga alan Türkmenistan-Owganystan-Täjigistan demir ýolunyň gurluşygyny mysal getirmek bolar. Geljekde bu polat ýol sebit we halkara möçberinde ulag-üstaşyr gatnawlarynyň möhüm bölegine öwrüler hem-de bu taslama gatnaşýan ýurtlaryň dünýä hojalyk gatnaşyklarynyň häzirkizaman ulgamyna işjeň goşulyşmagyna ýardam eder.
Döwlet Baştutanymyz Türkmenistanyň mundan beýläk hem Owganystan bilen däp bolan dostluk, hoşniýetli goňşuçylyk we özara bähbitli hyzmatdaşlyk gatnaşyklaryny hemmetaraplaýyn pugtalandyrjakdygyny we ösdürjekdigini, halkara bileleşiginiň bu ýurtdaky ýagdaýy parahatçylykly ýol bilen kadalaşdyrmak baradaky tagallalaryna işjeň gatnaşjakdygyny, owgan halkyna ýakyndan goldaw hem-de zerur bolan ynsanperwerlik kömegini berjekdigini nygtady. Şunuň bilen baglylykda, hormatly Prezidentimiz Gurbanguly Berdimuhamedow wise-premýere, daşary işler ministrine Owganystan Yslam Respublikasyna boljak resmi sapara ýokary guramaçylyk derejesinde taýýarlyk görmek babatda anyk görkezmeleri berdi.
Ministrler Kabinetiniň Başlygynyň orunbasary B.Hojamämmedow gözegçilik edýän düzümlerinde alnyp barylýan işleriň ýagdaýy, maliýe-ykdysady we bank ulgamynyň edaralarynyň işini kadalaşdyryjy-hukuk namalaryny kämilleşdirmek boýunça hormatly Prezidentimiziň ozal beren tabşyryklarynyň ýerine ýetirilişi barada hasabat berdi.
Häzirki döwürde 2009-njy ýylyň awgustynda döwlet Baştutanymyzyň Karary arkaly tassyklanan gymmatly kagyzlar bazarynda ätiýaçlandyrmak babatynda işi ygtyýarlylandyrmak hakyndaky Düzgünnamany döwrüň talabyna laýyk getirmek boýunça netijeli işler alnyp barylýar. Bu resminamalaryň täze nusgasy Türkmenistanyň “Ätiýaçlandyryş hakyndaky”, “Gymmatly kagyzlaryň bazary hakyndaky” Kanunyň, bu ulgamda hereket edýän halkara ölçegleriň, şeýle hem milli ykdysadyýetiň aýratynlyklary nazara alnyp taýýarlanyldy.
Bu işler “2011-2015-nji ýyllarda Türkmenistanda ätiýaçlandyryş işini ösdurmegiň döwlet maksatnamasynda” we “2012-2016-njy ýyllarda Türkmenistanda gymmatly kagyzlar bazaryny ösdürmegiň Döwlet maksatnamasynda” göz öňünde tutulan çäreleriň barşynda alnyp barylýar. Şunuň bilen baglylykda, milli Liderimiziň garamagyna “Ätiýaçlandyryş babatyndaky we gymmatly kagyzlar bazarynda hünär işini ygtyýarlylandyrmak hakyndaky Düzgünnamany tassyklamak baradaky” Kararyň taslamasy hödürlenildi.
Hormatly Prezidentimiz Gurbanguly Berdimuhamedow hasabaty diňläp, maliýe ulgamynyň durnuklylygyny we bazar gatnaşyklaryna tapgyrlaýyn geçilmegini üpjün etmek maksady bilen kabul edilen çäreleriň möhümdigini belledi. Türkmenistanda ätiýaçlandyryş işini kämilleşdirmegiň we gymmatly kagyzlar bazaryny ösdürmegiň ýurdumyzyň dünýä hojalyk gatnaşyklaryna işjeň goşulyşmagyna, daşary ýurt maýalaryny çekmek üçin amatly şertleriň döredilmegine gönükdirilendir. Milli Liderimiz hödürlenen resminamany oňlap hem-de “Ätiýaçlandyryş babatyndaky we gymmatly kagyzlar bazarynda hünär işini ygtyýarlylandyrmak hakyndaky Düzgünnamany tassyklamak baradaky” Karara gol çekip, wise-premýere meýilleşdirilen çäreleriň öz wagtynda ýerine ýetirilmegi we üstünlikli durmuşa geçirilmegi babatda birnäçe tabşyryklary berdi.
Soňra Ministrler Kabinetiniň Başlygynyň orunbasary M.Ýazmuhammedowa şu ýylyň sentýabr aýynda geçiriljek medeni çärelere, şol sanda milli baýramçylyklara hem-de ajaýyp wakalara bagyşlanan halkara ähmiýetli çärelere, şeýle hem ýurdumyzda medeni-durmuş maksatly desgalaryň açylyş dabaralaryna görülýän taýýarlyk barada hasabat berdi.
Sentýabr aýynda paýtagtymyzda we ýurdumyzyň welaýatlarynda döredijilik duşuşyklarynyň, maslahatlaryň, sergileriň, sungat ussatlarynyň konsertleriniň geçiriljekdigi, şeýle hem döredijilik bäsleşikleriniň jemleriniň jemleniljekdigi bellenildi. Bilimler we talyp ýaşlar gününe gabatlanyp orta mekdepleriň 23-siniň, çagalar baglarynyň onusynyň, A.Kekilow adyndaky mugallymçylyk mekdebiniň täze binalar toplumynyň, çagalar awtoşäherjiginiň, şeýle hem iri söwda merkeziniň hem-de köp gatly awtoduralganyň açylyş dabaralary bolar. “Arkadag” seýilgähinde geçiriljek ýurdumyzyň sungat ussatlarynyň konserti baýramçylyk gününiň jemlenmesi bolar.
"Awaza" milli syýahatçylyk zolagynda Sport toplumynyň, Awaza etrabyndaky medeni-durmuş maksatly binalaryň, Türkmenbaşy şäherinde bekre balygyny gaýtadan işleýän kärhananyň, Kongresler merkeziniň, ýokary derejeli myhmanhanalaryň birnäçesiniň ulanylmaga berilmegi, “Türkmeniň Altyn asyry” bäsleşiginiň ýeňijileriniň sylaglanylmagy we medeniýet işgärlerine hormatly atlaryň dakylmagy mynasybetli giň möçberli dabaralar guralar.
Hormatly Prezidentimiz Gurbanguly Berdimuhamedow hasabaty diňläp, ýurdumyzda geçirilýän medeni-köpçülikleýin çäreleriň hem-de halkara döredijilik çäreleriniň milli sungatymyzyň köpöwüşginliligini we türkmen halkynyň baý medeni-mirasyny açyp görkezmelidigini nygtady. Milli Liderimiz Türkmenistanyň medeniýet we sungat işgärleriniň özleriniň ýokary ussatlygyny görkezip, bu möhüm çäreleriň ýokary guramaçylyk derejesinde geçirilmegini üpjün etmelidigini belledi we bu babatda wise-premýere anyk tabşyryklary berdi. Şol giň möçberli çäreler bolsa milli medeniýetimiziň mundan beýläk-de ösdürilmegine, türkmen halkynyň ruhy mirasynyň giňden wagyz edilmegine, Garaşsyz hem Bitarap türkmen döwletiniň dünýä bileleşigi bilen köpugurly hyzmatdaşlygynyň has-da pugtalandyrylmagyna ýardam etmelidir.
Soňra Ministrler Kabinetiniň Başlygynyň orunbasary E.Orazgeldiýew möwsümleýin oba hojalyk işleriniň barşy barada hasabat berdi. Ýurdumyzyň ähli welaýatlarynda 19-njy awgustda badalga alan güýzlük bugdaý ekişiniň barha giň gerime eýe bolýandygy bellenildi. Ýerleri şüdügärlemek bilen bir hatarda, tekizleýiş, topragy gurplandyrmak işleri dowam edýär.
Şonuň bilen bir hatarda, gowaça meýdanlarynda agratehniki çäreler alnyp barylýar. Pagta ýygymy möwsümine ykjam taýýarlyk görülýär, “ak altyn” hasylyny kabul ediş harmanhanalarynyň 155-si we pagta arassalaýjy kärhanalaryň 39-sy taýýarlanylýar. Möwsümde awtoulaglaryň 3027-sini, traktorlaryň 2340-syny we traktor tirkegleriniň 3558-sini ulanmak göz öňünde tutulýar.
Şeýle hem wise-premýer döwlet Baştutanymyzyň welaýatlarda gök we bakja önümlerini, kartoşka öndürmegiň möçberlerini artdyrmak bilen baglanyşykly ozal beren tabşyryklarynyň ýerine ýetirilişi barada hasabat berdi. Ýyladyşhanalaryň gurluşygy alnyp barylýar, bakja ekinlerini ösdürip ýetişdirmek göz öňünde tutulýan daýhan hojalyklary kesgitlenilýär.
Hormatly Prezidentimiz Gurbanguly Berdimuhamedow hasabaty diňläp, geljekki bol hasylyň ygtybarly binýadyny tutýan güýzlük bugdaý ekişini ähli agrotehniki kadalara laýyklykda, öz wagtynda we ýokary hilli geçirmegi üpjün etmek barada wise-premýere birnäçe anyk tabşyryklar berdi.
Döwlet Baştutanymyz pagta ýygymyny bellenilen möhletlerde we ýitgisiz geçirmek üçin möwsüme göwnejaý taýýarlyk görmegiň zerurdygyna ünsi çekdi. .
Hormatly Prezidentimiz ilaty öz ýurdumyzda öndürilen gök-bakja önümleri, kartoşka bilen doly üpjün etmek maksady bilen amala aşyrylýan çäreleriň möhümdigini nygtap, bu meseleler bilen baglanyşykly ähli işleri hemişe gözegçilikde saklamagy tabşyrdy.
Soňra milli Liderimiz ýurdumyzyň Oba hojalyk ministrliginiň ýanyndaky Ýer serişdeleri gullugynyň işini kämilleşdirmek bilen baglanyşykly meselelere wise-premýeriň ünsüni çekdi. Milli Liderimiziň belleýşi ýaly, häzire çenli Ýer kadastrasyny düzmek, oba hojalyk kärhanalaryny ýerlerdäki ýagdaýlar baradaky maglumatlar bilen üpjün etmek, şeýle hem ýer böleklerini bölüp bermegiň düzgünlerini kadalaşdyrmak boýunça işler tamamlanylmaýar.
Ýer serişdeleri gullugyny Ministrler Kabinetiniň garamagyna bermek, Oba hojalyk ministrliginiň düzümine bolsa beýleki degişli pudak edaralaryny, mysal üçin, Ekerançylyk ylmy-barlag institutyny girizmegiň maksadalaýyk boljakdygyny aýdyp, döwlet Baştutanymyz wise-premýer E.Orazgeldiýewe bu meseläni öwrenmegi hem-de degişli teklipleri taýýarlamagy tabşyrdy.
Ministrler Kabinetiniň Başlygynyň orunbasary S.Toýlyýew gözegçilik edýän düzümlerinde alnyp barylýan işleriň ýagdaýy hem-de şu ýylyň
13-17-nji sentýabry aralygynda Aşgabatda Aziýanyň Olimpiýa Geňeşiniň 34-nji Baş Assambleýasyny geçirmäge görülýän taýýarlyk işleri barada hasabat berdi. Bellenilişi ýaly, oňa Aziýanyň Olimpiýa Geňeşiniň ýokary ýolbaşçy düzümleriniň wekilleri gatnaşar.
Mälim bolşy ýaly, 2017-nji ýylda Aşgabatda Ýapyk binalarda we söweş sungaty boýunça V Aziýa oýunlary geçiriler. Onuň maksatnamasyna sportuň 21 görnüşi girizildi. Bu iri sport ýaryşlaryna taýýarlygyň çäklerinde Aziýanyň Olimpiýa Geňeşi bilen işjeň hyzmatdaşlykda halkara derejesindäki dürli çäreler guralýar. Geçen ýylyň noýabrynda paýtagtymyzda Aziada-2017-niň Guramaçylyk komiteti bilen, Aziýanyň Olimpiýa Geňeşiniň we Okeaniýanyň Milli Olimpiýa komitetiniň arasynda Ähtnama gol çekildi. V Aziýa oýunlaryna Okeaniýanyň ýurtlarynyň 17-sinden türgenler gatnaşar. Şu ýylyň fewral aýynda Aziýanyň Olimpiýa Geňeşiniň utgaşdyryjy toparynyň Aşgabatda geçirilen birinji mejlisiniň gün tertibine Aziada-2017-ä taýýarlygyň meseleleri girizildi.
Aziýanyň Olimpiýa Geňeşiniň paýtagtymyzdaky Olimpiýa şäherjiginde geçiriljek 34-nji Baş Assambleýasyna Aziýa we Okeaniýa sebitleriniň ýurtlarynyň Milli Olimpiýa komitetleriniň wekilleri, halkara Olimpiýa Komitetiniň we Aziýanyň Olimpiýa Geňeşiniň ýolbaşçylary gatnaşar. Şeýle hem maslahatyň çäklerinde Aziýanyň Olimpiýa Geňeşiniň Ýerine Ýetiriji we Maliýe komitetleriniň mejlisini geçirmek göz öňünde tutulýar. Aziýa Olimpiýa Geňeşiniň 34-nji Baş Assambleýasynyň mejlisleri 15-16-njy sentýabrda geçiriler.
Daşary ýurtly myhmanlar üçin Aziada-2017-diniň ýaryşlarynyň geçjek ýeri bolan Olimpiýa şäherjiginiň desgalary bilen tanyşlygy öz içine alýan medeni maksatnama guralar.
Döwlet Baştutanymyz Aşgabatda Ýapyk binalarda we söweş sungaty boýunça V Aziýa oýunlarynyň geçirilmegine aýratyn ähmiýet berilýändigini belläp, munuň ata Watanymyzyň halkara derejesindäki abraýynyň ýokarlanmagynda, ýurdumyzda köpçülikleýin bedenterbiýäniň we sportuň giňden wagyz edilmeginde, oňa ilatyň, aýratyn-da ýaşlaryň işjeň çekilmeginiň has-da möhümdigini aýtdy. Türkmenistanyň şeýle derejedäki ýaryşlary ilkinji gezek guraýandygyny belläp, Aziada-2017-ä we onuň bilen baglanyşykly ähli meselelere çynlakaý we jogapkärçilikli çemeleşmegiň zerurdygyny nygtady.
Hormatly Prezidentimiz Gurbanguly Berdimuhamedow bedenterbiýäniň we sportuň ösdürilmeginiň Türkmenistanyň döwlet syýasatynyň ileri tutulýan ugurlarynyň biri hökmünde kesgitlenendigini nygtady. Bu ugurda degişli döwrebap düzümi dörertmek, türkmen türgenleriniň taýýarlygyny we ussatlygyny kämilleşdirmek üçin zerur şertleri üpjün etmek, netijeli halkara hyzmatdşlygyny işjeňleşdirmek boýunça makastnamalaýyn çäreler durmuşa geçirilýär. Häzirki döwürde ýurdumyzda sportuň dürli görnüşlerini ösdürmek, Aşgabady halkara sport merkezine öwürmek üçin giň mümkinçilikler açylýar. Paýtagtymyzda köpugurly sport desgalaryna bildirilýän häzirkizaman talaplaryna laýyk gelýän Olimpiýa şäherjigi gurulýar.
Döwlet Baştutanymyz Türkmenistanyň Halkara Olimpiýa Komitetiniň we Aziýanyň Olimpiýa Geňeşiniň agzasy bolmak bilen, halkara olimpiýa hereketiniň ösdürilmegine mynasyp goşant goşýandygyna ünsi çekip, Aziýanyň Olimpiýa Geňeşiniň Ýapyk binalarda we söweş sungaty boýunça V Aziýa oýunlaryny ýurdumyzda geçirmek baradaky ynamy munuň aýdyň subutnamasydygyny belledi. Şunda milli Liderimiz Aziýada-2017-niň Watanymyzyň halkara derejesindäki giň möçberli sport çärelerini guramaga ukyply döwlet hökmündäki abraýyny galdyrjakdygyna ynam bildirdi.
Hormatly Prezidentimiz Aziiýanyň Olimpiýa Geňeşiniň 34-nji Baş Assambleýasynyň Aşgabatda geçirilmeginiň ähmiýeti barada aýdyp, wise-premýere bu möhüm forumuň ýokary guramaçylyk derejesini üpjün etmek we Aziada-2017-ä taýýarlyk bilen baglanyşykly ähli meseleleri öz wagtynda çözmek boýunça birnäça anyk görkezmeleri berdi.
Ministrler Kabinetiniň Başlygynyň orunbasary B.Hojamuhammedow gözegçilik edýän pudaklaryndaky işleriň ýagdaýy, şeýle hem ýurdumyzyň içerki sarp edijilerinde tebigy gazyň peýdalanylyşyny kämilleşdirmek boýunça döwlet Baştutanymyzyň ozal beren tabşyryklarynyň ýerine ýetirilişi barada hasabat berdi. Hasabatyň barşynda ýurdumyzyň ähli künjeklerinde we paýtagtymyzda, şeýle hem edara-kärhanalarda gaz hasaplaýjy enjamlary oturtmak, olaryň netijeli işini ýola goýmak boýunça alnyp barylýan işler barada aýdyldy.
Hormatly Prezidentimiz hasabaty diňläp, milli ykdysadyýetimiziň möhüm ulgamy bolan ýurdumyzyň ýangyç-energetika toplumynda alnyp barylýan işleriň döwrüň talabyna laýyk derejesini üpjün etmegiň zerurdygyna ünsi çekdi. Döwlet Baştutanymyz topluma dünýäniň öňdebaryjy tejribeleriň, täzeçil usullaryň we tehnologiýalaryň işjeň çekilmeginiň zerurdygyny belläp, bu işler bilen bir hatarda, nebitgaz pudagynyň maddy-enjamlaýyn binýadyny yzygiderli pugtalandyrmak, ulgamda işleýän işgärleriň hünär derejesini ýokarlandyrmak meseleleriniň hemişe gözegçilikde saklamalydygyny tabşyrdy.
Milli Liderimiz Türkmenistanyň nebitgaz senagatyny ösdürmegiň 2030-njy ýyla çenli döwür üçin maksatnamasyny durmuşa geçirmegiň depginlerini güýçlendirmek babatda wise-premýere anyk görkezmeleri berdi. Munuň özi milli ykdysadyýetimiziň kuwwatyny artdyrmaga, türkmen halkynyň abadançylygyny ýokarlandyrmaga ýardam eder.
Soňra Ministrler Kabinetiniň Başlygynyň orunbasary B.Ereşow “Türkmenhimiýa” döwlet konserni tarapyndan karbamid öndürmek we ony eksport etmek boýunça alnyp barylýan işler barada hasabat berdi.
Hasabatyň çäklerinde wise-premýer ýurdumyzyň himiýa senagatynda uglewodorod serişdelerini gaýtadan işlemegiň hasabyna mineral dökünleri öndürmek, daşary ýurtlara iberilýän ýokary hilli önümleriň möçberlerini artdyrmak boýunça degişli işleriň alnyp barylýandygyny habar berdi.
Hormatly Prezidentimiz hasabaty diňläp, himiýa senagatynyň ýurdumyzyň halk hojalygynyň esasy önümçilik pudaklarynyň birine öwrülendigini belledi. Ýerli çig maly rejeli we netijeli ulanmak arkaly ýokary hilli önümleri çykarmak üçin pudagyň ähli mümkinçilikleri bardyr.
Milli Liderimiz senagat strategiýasynyň gaýragoýulmasyz wezipelerine ünsi çekip, bu möhüm ulgamy hemmetaraplaýyn ösdürmek üçin ähli mümkinçiliklerden doly peýdalanmagyň zerurdygyny aýtdy. Hormatly Prezidentimiz hojalygy ýöretmegiň we dolandyrmagyň oňyn usullaryny ornaşdyrmagyň wajypdygyny nygtap, wise-premýere bu meseleleri berk gözegçilikde saklamagy tabşyrdy.
Ministrler Kabinetiniň Başlygynyň orunbasary S.Satlykow gözegçilik edýän ulag we aragatnaşyk pudaklaryndaky işleriň ýagdaýy barada hasabat berdi. Hususan-da, wise-premýer döwlet Baştutanymyzyň garamagyna “Ýolagçylary we goşlary awtoulagda daşamagyň düzgünlerini tassyklamak hakyndaky” kararyň taslamasyny hödürledi.
Milli Liderimiz awtoulaglarda ýük daşamagyň we ýolagçy gatnatmagyň möçberleriniň artdyrylmagyny, ilata edilýän hyzmatyň hiliniň ýokarlandyrylmagyny ýurdumyzyň ulag toplumynyň öňünde durýan gaýragoýulmasyz wezipeleriň hatarynda görkezdi. Hormatly Prezidentimiz Gurbanguly Berdimuhamedow bu ulgamda döwrebap ulag düzüminiň hem-de ýokary tehnologiýaly ulgamlaryň bolmagynyň ýurdumyzy durmuş-ykdysady taýdan ösdürmegiň hem-de üstünlikli halkara hyzmatdaşlygynyň möhüm şertidigini belläp, bu pudagy mundan beýläk-de döwrebaplaşdyrmagyň hem-de oňa iň täze tehnikalary, enjamlary we innowasion tehnologiýalary ornaşdyrmagyň wajypdygyna ünsi çekdi. Şunuň bilen baglylykda, döwlet Baştutanymyz degişli resminama gol çekdi we wise-premýere bu babatda anyk görkezmeleri berdi.
Ministrler Kabinetiniň Başlygynyň orunbasary Ş.Durdylyýew Türkmenistanyň Energetika ministrliginiň işi barada hasabat berdi.
Wise-premýer şu ýylyň 17-18-nji awgustynda Mary we Lebap welaýatlarynda iş saparynda bolandygyny hem-de ýerlerde ýollaryň we köprüleriň, etrap elektrik beketleriniň gurluşygynda alnyp barylýan işler, etraplaryň elektroenergiýasy bilen üpjünçiligi, şeýle hem ýokary woltly täze elektrik geçirijileriň ýagdaýy barada hasabat berdi.
Wise-premýer elektrik energiýasynyň sarp edilişine gözegçilik edilmeýändiginiň, elektrik energiýasyny bikanun ulanýan sarp edijileriň bardygynyň ýüze çykandygyny aýtdy. Energiýanyň howpsuz, netijeli we kanunalaýyk ulanylyşyna Türkmenistanyň Energetika ministriliginiň “Türkmenenergo” döwlet elektroenergetika korporasiýasynyň “Döwletenergogözegçilik” kärhanasynyň gözegçiligi amala aşyrýandygy bellenildi. Bu kärhanada guramaçylyk işleriniň üpjün edilmeýänligi sebäpli, öňde durýan wezipeler ýerine ýetirilmeýär.
Netijede, döwlet elektrik beketleriniň birnäçesinde kemçilikleriň bardygy ýüze çykaryldy.
Şeýle hem wise-premýeriň hasabatynda ýurdumyzda şu ýylyň 27-29-njy awgusty aralygynda “Türkmengurluşyk-2015” atly halkara sergisiniň we “Türkmenistanyň gurluşyk pudagynyň ösüşi” atly maslahatyň geçiriljekdigi barada aýdyldy.
Sergide gurluşyk we jemagat hojalygy pudagy üçin ýokary tehnologiýaly enjamlaryň giň görnüşleri, döwrebap gurluşyk we bezeg serişdeleri, ylmy edaralar, mekdepler we çagalar baglary üçin ýörite enjamlar görkeziler.
Hormatly Prezidentimiz hasabaty diňläp, 2017-nji ýylda Ýapyk binalarda we söweş sungaty boýunça V Aziýa oýunlaryna taýýarlyk görmegiň çäklerinde paýtagtymyzda abadanlaşdyrmak bilen baglanyşykly meselelere aýratyn ünsi çekdi.
Şu ýylyň fewral aýynda Ministrler Kabinetiniň Başlygynyň orunbasarlaryny hem-de Mejlisiň Başlygyny ýörite karar bilen Aşgabat şäheriniň etraplarynda ýerine ýetirilmeli işlere jogapkär edip belledik diýip, döwlet Baştutanymyz sözüni dowam etdi. Emma ýarym ýylyň geçendigine garamazdan, paýtagtymyzyň etraplaryny abadanlaşdyrmak boýunça berlen tabşyryklar talabalaýyk ýerine ýetirilmeýär.
Ýokary gözegçilik edarasynyň soňky geçiren barlaglary etraplaryň hiç birinde hem işleriň göwnejaý alnyp barylmaýandygyny, kemçilikleriň wagtynda aradan aýrylmaýandygyny görkezdi diýip, hormatly Prezidentimiz Gurbanguly Berdimuhamedow wise-premýerleri Aşgabat şäheriniň etraplary boýunça ýerine ýetirilmeli işler üçin jogapkärçilikden boşadýandygyny mälim etdi. Döwlet Baştutanymyz Aşgabat şäherini Aziýa oýunlaryna doly taýýar etmek we abadanlaşdyrmak boýunça alnyp barylýan ähli işlere gözegçilik etmegi Ministrler Kabinetiniň Başlygynyň orunbasary Ş.Durdylyýewiň üstüne ýükledi.
Häzirki wagtda paýtagtymyzyň etraplaryny abadanlaşdyrmak boýunça alnyp barylýan işlere ähli serişdeleri gönükdirilmeli, geçirilmeli işleriň anyk meýilnamasyny düzmeli, eger-de gerek bolsa, ähli pudaklaryň we welaýatlaryň gurluşyk edaralaryny, daşary ýurt kompaniýalaryny bu işe çekmeli diýip, milli Liderimiz aýtdy. 2016-njy ýylyň tomsuna çenli Aşgabat şäherini Aziýa oýunlaryny geçirmäge doly taýýar etmeli, zerur bolan halatynda, abadançylyk işleri üçin goşmaça serişdeleri bölüp bermek meselesine garamaly diýip, döwlet Baştutanymyz anyk wezipäni öňde goýdy.
Hormatly Prezidentimiz ýene-de bir möhüm mesele barada aýtmak bilen, Gurbanguly Berdimuhamedow Ş.Durdylyýewe «Täze zaman» obasynda alnyp barylýan gurluşyk işlerini seljermegi we oňa gözegçilik etmegi tabşyrdy.
Bu oba häzirki döwrüň binagärlik talaplaryna laýyk gelýän uly, döwrebap oba bolmaly. Şoňa görä-de, bu obanyň ýanynda ähli zerur gulluklary bolan, üpjünçilik ulgamlary we ýaşaýyş jaýlary bilen üpjün edilen edara ediş merkezini gurmaly. «Täze zaman» obasynyň ilat sanyny artdyryp, şäher ilatynyň sanynyň derejesine ýetirmeli diýip, hormatly Prezidentimiz aýtdy. Şunuň bilen baglylykda, milli Liderimiz Mejlisiň Başlygy A.Nurberdiýewa Ahal welaýatynyň häkimi bilen bilelikde täze şäheriň derejesini kesgitlemek bilen bagly meseläni öwrenmegi hem-de bu şäheri nähili atlandyrmagyň maksadalaýyk boljakdygyny kesgitlemegi, täze şäheri Derweze etrabynyň edara ediş merkezi hökmünde bellemek meselesine seretmegi tabşyrdy.
Soňra hormatly Prezidentimiz Gurbanguly Berdimuhamedow Ministrler Kabinetiniň mejlisine çagyrylan Türkmenistanyň energetika ministri G.Saryýewe ýüzlenip, onuň ministrligiň garamagyndaky edara-kärhanalara ýaramaz ýolbaşçylyk edýändigini, soňky döwürde elektrik energiýasy bilen üpjün etmekde bökdençlikleriň döreýändigini, ilatymyzdan, edara-kärhanalaryň we guramalaryň ýolbaşçylaryndan arza-şikaýatlaryň gelip gowuşýandygyny belledi.
Siz energetika ministri wezipesinde bir ýyldan gowrak wagt bäri işleýärsiňiz, şu döwürde işleri ýaramaz alyp barandygyňyz üçin size üç gezek käýinç yglan edildi. Emma, muňa garmazdan ministrligiň alyp barýan işi ýokarlanmaýar, şeýle hem maýa goýum meýilnamalary ýerine ýetirilmeýär diýip, döwlet Baştutanymyz aýtdy. Ýerlerde geçirilen barlaglarda köpsanly düzgün bozmalaryň bardygy ýüze çykaryldy, elektrik energiýasynyň sarp edilişine talabalaýyk gözegçilik ýola goýulmaýar, köpsanly hasaba alynmadyk elektrik energiýasyny bikanun ulanýan sarp edijileriň bardygy ýüze çykaryldy, bulardan başga-da, tehniki sebäplere görä, elektrik beketleri doly güýjünde işledilmeýär. Ýurdumyzda energiýa üpjünçilik we energiýa howpsuzlyk ulgamlary talabalaýyk işlemeýär.
Döwlet Baştutanymyz pudagyň ýolbaşçysynyň işde goýberen düýpli kemçiliklerini belläp, B.Saryýewi eýeleýän wezipesinden boşadýandygyny we bu wezipä ozal Türkmenistanyň energetika ministriniň orunbasary bolup işlän D.Rejepowy belleýändigini aýtdy we degişli resminamalara gol çekdi.
Soňra Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy P.Taganow türkmen-eýran işewürler maslahatynyň jemleri barada hasabat berdi. 19-njy awgustda geçirilen işewürler duşuşygyna Eýran Yslam Respublikasynyň gurluşyk we gurluşyk serişdelerini öndürmek ulgamynda, ulag-aragatnaşyk, oba we suw hojalygy, maşyngurluşyk, nebitgaz we himiýa pudaklarynda ýöriteleşdirilen döwlet düzümleriniň we iri kompaniýalarynyň wekilleriniň 120-den gowragy gatnaşdy.
Forumyň gün tertibine türkmen-eýran hyzmatdaşlygynyň häzirki ýagdaýy we ony mundan beýläk-de ösdürmegiň meseleleri girizildi. Ikitaraplaýyn duşuşyklaryň barşynda özara bähbitli hyzmatdaşlygy işjeňleşdirmek boýunça anyk çäreler kesgitlenildi, bilelikdäki kärhanalary döretmek we ykdysadyýetiň dürli ulgamlarynda täze taslamalary durmuşa geçirmek baradaky anyk teklipler beýan edildi.
Döwlet Baştutanymyz hasabaty diňläp, Türkmenistan bilen Eýran Yslam Respublikasynyň arasyndaky söwda-ykdysady gatnaşyklaryň deňhukuklylyk hem-de uzakmöhletleýin esasda okgunly ösdürilýändigini kanagatlanmak bilen belledi. Hormatly Prezidentimiz Gurbanguly Berdimuhamedow goňşy ýurt bilen nebitgaz, ulag-aragatnaşyk, suw hojalygy, elektroenergetika ulgamlarynda we beýleki pudaklarda netijeli hyzmatdaşlygyň ýola goýlandygy aýtdy. Milli Liderimiz bilelikdäki ykdysady forumlaryň hem-de sergileriň yzygiderli geçirilmeginiň, olaryň barşynda netijeli hyzmatdaşlygy pugtalandyrmaga gönükdirilen täze bilelikdäki taslamalary işläp taýýarlamagyň möhüm meseleleriniň ar alnyp maslahatlaşylmagynyň ähmiýetini nygtap, bu babatda wise-premýere anyk tabşyryklary berdi.
Mejlisiň barşynda döwlet Baştutanymyz Ministrler Kabineti tarapyndan kabul edilen çözgütleri ýerine ýetirmegiň möhümdigine ýygnananlaryň ünsüni çekdi. Bu aýdylanlar daşary ýurtlardan getirilýän harytlaryň mukdaryny azaltmak we olaryň ornuny tutýan önümçiligi ýola goýmak bilen bagly meselä hem degişlidir diýip, milli Liderimiz nygtady. Mysal üçin, häzire çenli daşary ýurt pulundaky serişdeleri tygşytlamak boýunça ýeterlik çäreler görülmeýär diýip, hormatly Prezidentimiz sözüni dowam etdi. Mundan başga-da, ýurdumyza getirilýän gök önümleriň mukdarynyň azalman, eýsem, soňky döwürde köpelýändigi barada aýdyldy. Häzirki döwürde bolsa, ýurdumyza köp möçberde dürli görnüşli miwe suwlary getirilýär. Daşary ýurtlardan getirilýän bu içgileriň döwletimizde öndürilýän miwe suwlaryndan hiç hili tapawudy ýok. Bulardan başga-da, ýurdumyzyň daşyndan getirilýän miwe suwlarynyň bahasy iki esse gymmat düşýär diýip, döwlet Baştutanymyz belledi.
Milli Liderimiz Gurbanguly Berdimuhamedow wise-premýerler P.Taganowa we B.Hojamämmedowa ýüzlenip, näme üçin bu meseläniň ýolbaşçylaryň üns mekrezinde durmaýandygy, içerki bazarymyzy goramak boýunça zerur çäreleriň görülmeýändigi bilen gyzyklandy. Hormatly Prezidentimiz içerki bazarymyzy goramak üçin daşyndan getirilýän şeýle önümlere ýokary gümrük pajyny bellemegiň wajypdygyny nygtap, munuň ýurdumyzda öndürilýän önümleriň daşary ýurtlardan getirilýän möçberlerini azaltmaga mümkinçilik berjekdigini aýtdy. Şunuň bilen baglylykda, döwlet Baştutanymyz wise-premýerlere bu meseläni seljermegi hem-de 10 günüň dowamynda degişli teklipleri taýýarlamagy tabşyrdy.
Soňra Ministrler Kabinetiniň mejlisine çagyrylan Türkmenistanyň Döwlet howpsuzlyk geňeşiniň sekretary Ý.Berdiýew ýurdumyzda geçiriljek halkara we döwlet derejesindäki giň möçberli baýramçylyk çäreleriniň ýokary guramaçylyk derejesini, şanly seneler mynasybetli guralýan dabaralarda tertip-düzgüni üpjün etmek maksady bilen ýörite taýýarlanylan meýilnama barada hasabat berdi. Türkmenistanyň harby we hukuk goraýjy edaralarynyň wekilleriniň gatnaşmagynda bilelikde işlenip taýýarlanylan meýilnama giň möçberli baýramçylyk çäreleriniň guramaçylyk ugurlaryny öz içine alýar.
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow ýokarda agzalan meýilnamanyň iş ýüzünde durmuşa geçirilmegi bilen baglanyşykly meseleleri hemişe gözegçilikde saklanmalydygyny tabşyrdy.
Ministrler Kabinetiniň mejlisinde döwlet durmuşynyň beýleki käbir meselelerine hem garady, olar boýunça degişli çözgütler kabul edildi.
Hormatly Prezidentimiz Ministrler Kabinetiniň mejlisini tamamlap, oňa gatnaşanlara berk jan saglyk, berkarar Watanymyzyň gülläp ösmegi, mähriban halkymyzyň abadan we bagtyýar durmuşda ýaşamagy ugrunda alyp barýan işlerinde uly üstünlikller arzuw etdi.
Kaydol: Kayıt Yorumları (Atom)


c: text/html

text:
Türkmen küştçüsi Annaberdi Esenow Wengriýada tamamlanan däbe öwrülen “Frist Saturdaý” reýting ýaryşynyň bürünç medalyna mynasyp boldy. Tejenli 27 ýaşly FIDE-niň ussady bu üstünligi halkara ussatlarynyň arasynda gazandy. Oňa Angliýanyň, Ysraýylyň, Awstriýanyň, Günorta Afrika Respublikasynyň we beýleki ýurtlaryň wekilleri gatnaşdylar.
Aýlaw görnüşinde geçen ýaryşda ildeşimiz mümkin bolan 11 utukdan 7,5 utuk toplady. Wengriýaly üç halkara ussatlaryna — Farago Sandora, Adam Szbereniýa, Emil Szalanskä garşy oýunlarda gazanylan ýeňişler A. Esenow üçin aýratyn ähmiýetlidir. Bu üstünlikden soň, Türkmenistanyň 2013-nji ýyldaky çempiony öz halkara reýtingini has-da ýokarlandyrdy, ol bu günki gün 2289 balla deňdir.
Türkmen toparynyň bu ýaryşdaky iň ýaş wekili — aşgabatly 16 ýaşly FIDE-niň ussady Saparmyrat Atabaýew halkara grossmeýsterleriniň arasynda çykyş etdi. Oňa 13 küştçi gatnaşyp, olaryň 4-si grossmeýster, 6-sy bolsa halkara ussatlarydyr. Iki grossmeýsterden — Baros Denezden we Gzebe Atiladan üstün çykyp, Türkmenistanyň at gazanan tälimçisi Aýdogdy Atabaýewiň şägirdi 6,5 utuk toplady we ýedinji orny eýeledi.
Şu ýylyň ýazynda Budapeştde geçen bu ýaryşda S. Atabaýew halkara ussatlarynyň arasynda birinji orny eýeläpdi.
Saparmyrat indi şu ýylyň güýzünde ýaşy 20-ä çenli bolan ýetginjekleriň arasynda Aşgabatda geçiriljek Türkmenistanyň çempionatyna taýýarlyk görüp başlar.
Mundan başga-da, Annaberdi Esenow bilen Saparmyrat Atabaýew 2017-nji ýylda Aşgabatda geçiriljek Ýapyk binalarda we söweş sungaty boýunça V Aziýa oýunlaryna gatnaşmagy hem-de bu toplumlaýyn yklym oýunlarynda medal gazanmagy arzuw edýärler.

robotstxt: allowed

filter: keep


text:
Albert Eýnşteýn, 1955-nji ýylda aprel aýynyň 17-ne, 76 ýaşynda gögüs hassalygy bilen Amerikanyň New Jersey(Nýu Jerseý) welaýatyndaky Prinston hastahanasyna girýär. Emma beýik fizik bu hassalykdan halas edilmeýär we ertesi gün irden Arterýa damarynyň ýarylmagy sebäpli aradan çykýar. Ölümiň yz ýanyndan, Eýnşteýniň jesedini ölüminiň name sebäpden bolandygyny anyklamak üçin lukmançylyk barlagyna salýarlar. Bu iş bolsa türkmençe ..... »
Gyzykly maglumat
Türkmen arçasy 800-900 ýyl ýaşamaga ukyplydyr. Bu agajyň beýikligi 18-20 metre çenli ýetýär. Onuň sütüniniň ýogynlygy 3 metrden hem geçýär. Esasan-da, Köpetdagyñ goýnunda ösýän bu agajy dünýäniň özge hiç bir ýerinde ösdürip ýetişdirip bolmaýanlygy örän täsindir. Türkmen arçasy bir ýylda 3-7 santimetre çenli ösüp bolsa 15 santimetre çenli ösüp boý alýar. (ulanyjylardan)
Asman gümmeziniň günorta we demirgazyk ýarymynda jemi 6000-e golaý ýyldyzlara dürbüsiz gözegçilik edip bolýar. Göze görünýän şol ýyldyzlaryň arasynda iň ýagtysy “Ýaldyrakdyr”. (ulanyjylardan)
II jahan urşy döwründe Germanlar tarapyndan “Sub marine” atly suw asty gämi döredilipdir. Ol gämi bir aýyň dowamynda 41 gämini partladyp ýok edýär. Ýöne birden gäminiň motory durýar. Birnäçe sekuntdan soň bolsa partlaýar. Ýüzlerçe adamdan diňe bir adam – Haýns Rihter diri galýar. H.Rihter bu gämide torpedoçy bolup gulluk eden eken. Häzir ol Germaniyanyň Mýunhen ..... »
Jennifer Linn Lopez (iňlis. Jennifer Lynn Lopez) amerikan aktrisasy, tansçy, aýdymçy, modelýer, prodýuser we telekeçi. 1969-njy ýylyň 24-nji iýulynda Jennifer Nýu-Ýork şäheriniň baý bolmadyk böleginde Bronksda eneden bolýar. Onuň maşgalasy Puerto-Riko döwletinden gelip çykan. Jenniferyň iki uýasy bar, olaryň biri Linda Lopez täzelik habarçysy. Lopez öz orta bilimini gyzlar üçin katolik bolan mekdebinde tamamlaýar. Şeýle hem ..... »


text:
11-nji awgustda Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy, goşun generaly Gurbanguly Berdimuhamedow Tagtabazar serhet birikmesiniň we Türkmenistanyň Döwlet serhet gullugynyň ýörite maksatly polkunyň täze binalar toplumynyň açylyş dabarasyna gatnaşdy, şeýle hem welaýaty durmuş-ykdysady taýdan ösdürmek boýunça alnyp barylýan işler bilen tanyşdy.
Türkmenistanyň Prezidenti Gurbanguly Berdimuhamedow täze binalar bilen tanyşlygy toplumyň birinji bölüminden başlady. Bu ýerde degişli derejedäki gullugy alyp barmak, dynç almak üçin ähli zerur şertler döredilipdir. Şeýle hem döwlet Baştutanymyz Watanymyzyň serhetçileriniň söweşjeň okuw we türgenleşik geçýän otaglary bilen tanyşdy. Olarda hem türkmen halkynyň mähriban topragynyň, bagtyýarlygynyň, parahatçylygynyň goragynda durýan serhetçiler üçin ähli zerur şertler bar.
Bu ýerde Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedowa nobatçy esger otagyň ýagdaýy, gullugyň barşy barada hasabat berdi. Prezident Gurbanguly Berdimuhamedow hasabaty diňläp hem-de bu ýerde döredilen şertler bilen gyzyklanyp, döwletiň harby gullukçylaryň durmuş we ýaşaýyş şertlerini mundan beýläk-de gowulandyrmak hakynda yzygiderli alada etjekdigini belläp, olara gulluklarynda üstünlikleri arzuw etdi.
Soňra hormatly Prezidentimiz Gurbanguly Berdimuhamedow gulluk-durmuş maksatly beýleki desgalara tarap ugrady we esgerleriň naharhanasyna, aşhanasyna hem-de çörek bişirilýän ýerine baryp gördi.
Milli Liderimiz bu ýerde gulluk edýän aşpezleriň zähmet şertleri, aşhananyň enjamlaşdyrylyşy, şeýle hem harby gullukçylar üçin niýetlenen tagamlaryň görnüşleri bilen gyzyklandy. Şunuň bilen baglylykda, hormatly Prezidentimiz serhetçileriň gullugy we boş wagtlaryny gyzykly geçirmegi üçin şertleri döretmek bilen birlikde, bişirilýän naharlaryň ähli kadalara laýyk gelmegi hem-de tagamly we peýdaly bolmagy üçin ähli zerur çäreleri görmegi tabşyrdy.
Soňra döwlet Baştutanymyz serhet birikmesiniň täze binalar toplumynyň iň täze tehnologiýalar we ýörite tehnikalar bilen üpjün edilen maglumat merkezine geldi. Bu ýerde oturdylan monitorda enjamyň işleýiş tertibi görkezilýär. Onuň kömegi bilen Döwlet serhediniň serhet birikmesiniň çägine degişli ýerlerine gije-gündizleýin gözegçilik amala aşyrylýar. Bu enjam serhediň ähli çägine wideogözegçiligi amala aşyrmaga we elektron maglumat almaga mümkinçilik berýär. Serhetçileriň ygtyýarynda bar bolan aragatnaşyk serişdeleri we dolandyryş ulgamy Döwlet serhet gullugynyň gözegçilik edýän çäklerinde ýüze çykýan islendik ýagdaýlara gyssagly garşy durmaga mümkinçilik berýär.
Bu ýerde oturdylan enjamyň mümkinçilikleri bilen gyzyklanyp, döwlet Baştutanymyz serhetçileriň döwrebap tehniki serişdeleri dolandyrmagy ussatlyk bilen ele alyşlaryna syn etdi. Serhet gullugynyň ähli bölümleriniň maddy-enjamlaýyn binýadynyň pugtalandyrylmagynyň we şahsy düzümiň hünär derejesiniň ýokarlandyrylmagynyň möhümdigini belläp, milli Liderimiz döwletimiziň şu meselelere mundan beýläk-de aýratyn ähmiýet berjekdigini aýtdy.
Soňra döwlet Baştutanymyz dürli derejedäki dabaralary, jemgyýetçilik-syýasy çäreleri, şeýle hem aýdym-sazly çykyşlary, bäsleşikleri guramak üçin niýetlenen birikmäniň Medeniýet öýüne bardy.
Bu ýerde hormatly Prezidentimiz serhet birikmesiniň we ýörite maksatly polkuň täze binalar toplumynyň ulanmaga tabşyrylmagy mynasybetli Hormatly myhmanlaryň kitabynda ýadygärlik ýazgysyny galdyrdy.
Ýurdumyzyň Ýaragly Güýçleriniň Belent Serkerdebaşysy sowgat hökmünde serhetçileriň ygtyýaryna gelip gowşan ýöriteleşdirilen harby tehnikanyň açarlaryny gowşuryp, döwletimiziň mundan beýläk-de serhet goşunlarynyň maddy-enjamlaýyn binýadyny berkitjekdigini hem-de harby gullukçylaryň we serhetçileriň gulluk we durmuş şertlerini has-da gowulandyrmak barada yzygiderli alada etjekdigini nygtady.
Serhet birikmesiniň we ýörite maksatly polkuň täze binalar toplumy bir bitewi binagärlik keşbi emele getirmek bilen, häzirki zamanyň şertlerine laýyk derejede gurlupdyr. Onuň aýratyn durmuş üpjünçilik ulgamy, giň eýwanlary, serhetçileriň maşgalalaryna niýetlenen we häzirki zaman mebelleri, durmuş tehnikalary bilen üpjün edilen, otaglarynyň ýerleşdirilişi gowulandyrylan ýaşaýyş jaýlary, hemra aragatnaşyk ulgamlary bu ýerde gulluk edýän serhetçileriň döwrebap gullugyna gönükdirilendir. Binalar toplumynyň ýanaşyk ýerleri göwnejaý abadanlaşdyrylypdyr.
Serhet gullugynyň serkerdeleriniň birnäçesiniň maşgalalary täze öýe göçüp gelmek bagtyna eýe boldular.
Serhet birikmesiniň çäklerinde lukmançylyk merkezi hem hereket edýär. Lukmançylyk merkeziniň otaglary iň häzirki zaman lukmançylyk enjamlary bilen üpjün edilendir. Onda işleýän ýokary hünärli lukmanlar serhetçilere ýokary derejedäki hyzmatlary hödürleýärler.
Mundan başga-da, serhet birikmesiniň we ýörite maksatly polkuň täze binalar toplumynda we onuň çäginde sport zallary we meýdançalary bar. Bu ýerde serhetçi esgerleriň bedenterbiýe we sport bilen meşgullanmaklary üçin ähli zerur şertler üpjün edilipdir.


text:
Türkmenistanyň Ministrler Kabinetiniň 14-nji awgustda geçirilen giňişleýin mejlisinde Türkmenistanyň Prezidenti Gurbanguly Berdimuhamedowa “Türkmenistanyň nebitgaz senagatyny ösdürmegiň 2030-njy ýyla çenli döwür üçin Maksatnamasynyň” ýerine ýetirilişiniň barşy hem-de geçen ýedi aýda ýurdumyzyň ýangyç-energetika toplumynyň alyp baran işleriniň netijeleri barada hasabat berildi. Geçen ýylyň degişli döwri bilen deňeşdirilende nebitiň we gaz kondensatynyň çykarylyşynyň ösüş depgininiň 107,8 göterim, buraw işleriniň ösüş depgininiň 136,7 göterim, özleşdirilen maýa goýumlarynyň ösüş depgininiň 148,3 göterim bolandygy bellenildi.
Nebitgaz çig malyny gaýtadan işlemek we nebit önümlerini öndürmek babatda gazanylan tehniki-ykdysady görkezijiler hem-de kärhanalarda, edaralarda, guramalarda, ýaşaýyş jaýlarynda gaz hasaplaýjy enjamlaryny oturtmak boýunça geçirilýän işler barada habar berildi.
Şeýle hem Aşgabatda Ýaponiýanyň birnäçe iri kompaniýalarynyň ýolbaşçylary bilen geçirilen duşuşyklaryň netijeleri barada hasabat berildi. Şol duşuşyklaryň çäklerinde ýangyç-energetika toplumynda bilelikdäki täze taslamalary durmuşa geçirmegiň mümkinçilikleri ara alnyp maslahatlaşyldy, özara düşünişmek hakynda degişli Ähtnama gol çekildi.
Türkmen paýtagtynda geçirilen Türkmenistan — Owganystan — Pakistan — Hindistan uly gaz geçirijisini gurmagyň taslamasy boýunça Ýolbaşçy toparynyň 22-nji mejlisiniň netijeleri barada hasabat berildi. Şol mejlisiň barşynda TOPH taslamasynyň gurluşygynyň iş ýüzünde durmuşa geçirilişine degişli meseleleriň giň toplumyna garaldy. Hususan-da, “Türkmengaz” döwlet konserni “TAPI Ltd.” konsorsiumynyň biragyzdan ýolbaşçylygyna saýlanyldy.
Berlen hasabaty diňläp, döwlet Baştutanynyň belleýşi ýaly, häzirki wagtda dünýä syýasatynda we ykdysadyýetinde ýagdaýlar çalt üýtgeýär. Bu bolsa dünýä energetika bazaryna, şol sanda ýurdumyzyň ykdysadyýetine hem öz täsirini ýetirip biler. Şoňa görä-de, dünýä ykdysadyýetinde bolup geçýän ýaramaz ýagdaýlaryň ykdysadyýetimize ýetirip biljek täsiriniň öňüni almaga gönükdirilen çeýe syýasaty alyp barmak häzirki döwrüň möhüm talaby bolup durýar.
Häzir energiýa serişdelerine dünýä bazarynda nyrh peselýändigini, şeýle ýaramaz täsirleriň öňüni almagyň we ykdysadyýetimize ýetirip biljek zyýanynyň öwezini dolmagyň ýollaryny gözlemegiň esasy wezipe bolup durýar.
Türkmen döwletiniň Baştutany türkmen tebigy gazyny daşary ýurtlara diwersifikasiýa ýoly bilen ibermek, şeýle hem täze önümleri öndürýän döwrebap önümçilikleri döretmek boýunça alnyp barylýan işleri çalt depginler bilen dowam etmegi talap edip, bu babatda birnäçe tabşyryklary berdi.
Şeýle hem Türkmenistanyň Prezidenti TOPH gaz geçirijisiniň gurluşygy baradaky meseläniň üstünde durup geçip, iri möçberli bu energetika taslamasynyň iş ýüzünde durmuşa geçirilmeginiň wajypdygyny nygtady. Ol oňa gatnaşyjy ýurtlar üçin ykdysady bähbitlerden başga-da, dostlugyň, hoşniýetli goňşuçylygyň hem-de umumy abadançylygyň we gülläp ösüşiň maksatlaryna gabat gelýän netijeli hyzmatdaşlygyň hakyky “köprüsine” öwrülmäge gönükdirilendir. Şunuň bilen birlikde, TOPH gaz geçirijisiniň ähmiýeti geljekki transmilli gaz geçirijisiniň geografiki ugrundan örän giňdir. Eýýämden ol barada hakyky birleşdiriji we durnuklaşdyryjy ýagdaýlar diýip aýdyp bolar. Ol taslama geljekde Merkezi we Günorta Aziýadaky we umuman, sebitdäki ýagdaýlara oňyn täsir etmäge, yklymda syýasy we ykdysady aragatnaşyklaryň tutuş ulgamyna goşmaça durnuklylyk bermäge ukyply bolar.


text:
Salam lukman. Meniň bir joram bar. Ol 19 ýaşynda. Onuň saglygynda şeýle bir kynçylyk döredi, ýöne ol lukmana ýüz tutmakdan çekinýär. Şonuň üçin meniň özüm size ýüz tutmaklygy makul bildim. Onuň göwüslerinde çişler bar, takmynan 7-8 sm. Olar agyrmansoň, ol gezip ýörüpdir. Ýöne indi olar agyryp biynjalyk edensoň, ol mammografiýa barlagyny geçmegi ýüregine düwdi. Ol näme etse gowy bolarka? Ol siziň maslahatyňyza mätäç.
Saýtyň okyjysy.
Hormatly okyjy!
Siziň joraňyzyň haýal etmän mammolog lukmanyna ýüzlenmegi zerurdyr. Göwüslerde bar bolan düwünler düwünli mastopatiýanyň alamaty bolup biler. Göwüsleriň USB-gy, zerur ýagdaýlarda mammografiýa barlagy, düwünleri deşip, sitologiki barlagy geçirme esasy anyklaýjy çäreler bolup, olardan soň mammolog lukmany size bejergini belläp biler. Düwünli mastopatiýada bejergi hirurgiki usul bilen geçirilýär.
Ondan başga-da, jyns agzalarynyň ýagdaýyny anyklamak (gyzlarda USB-yň kömegi bilen) jyns gormonlaryny barlamak, endokrinolog lukmanynyň maslahaty wajyp çärelerdir. Mastopatiýa bedende dörän gormonal näsazlyklardan habar berip, mammologyň, ginekologyň kadaly gözegçiligini talap edýändir.
Joraňyza çekinmän we wagt ýitirmän mammolog lukmanyna ýüz tutmaklygyň zerurlygyny ýene bir gezek ündäsim gelýär.
Hormat bilen, saýtyň lukmany.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
10-njy dekabr Adam hukuklarynyň bütin dünýä güni
Şu gün Adam hukuklarynyň Bütin dünýä gününi belläp geçýäris
Bütin adamzadyň erkin we deň derejelidigi düşünjesinden ugur alýan BMG-niň Baş Assambleýasy 1948-nji ýylyň 10-njy dekabrynda, mundan 63 ýyl ozal şu güni adam hukuklarynyň Bütin dünýä güni hökmünde yglan edipdi. Türkiýe 1949-njy ýylyň aprel aýynda BMG-niň esaslandyryjy jarnamasyny tassyklady. 1949-njy ýyldan bäri Türkiýede-de bütin dünýäde bolşy ýaly 10-njy dekabr adam hukuklary güni bellenilip geçilýär. Adam hukuklarynyň dünýä derejesinde bellenilip geçilmegi elbetde adam hukuklary düşünjesiniň ýaýbaňlanmagynyň netijesinde amala aşdy. 2-nji Jahan urşunda diýdimzor dikdatorlaryn dünýäni kert gaýanyň kenaryna alyp barmagy millionlarça adamyň pida bolmagy, sürgün edilmegi, gyrylmagy ynsan bolmakdan gelip çykýan hukuklaryň halkara jemgyýetçiligi tarapyndan ykrar edilip, kepillendirilmegini üpjün etdi. Häzirki döwürde uly göwrümli uruşlar bolmasa hem Yrak, Siriýa ýaly ýerlerde başdan geçirilýän çaknyşyklar, adam hukuklarynyň basgylanmagy BMG ýaly halkara guramalary tarapyndan bes edilmäge synanşylýar. Dünýäniň niresinde bolsa bolsun, çaknyşyklaryň, dartgynlyklaryň we adam hukuklaryna edilýän äsgermezçilikleriň ortadan aýrylmagyny arzuw edip, siziň bilen hoşlaşýarys.


text:
2018-nji ýylyň 19-njy ýanwarynda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda mähriban halkymyzyň abadançylygyny üpjün etmäge gönükdirilen döwletimiziň içeri syýasatynyň möhüm ugurlaryna we birnäçe resminamalaryň taslamalaryna garaldy.
2018-nji ýylyň 12-nji ýanwarynda hormatly Prezidentimiz Gurbanguly Berdimuhamedow Ministrler Kabinetiniň täze ýyldaky ilkinji mejlisini geçirdi. Onda ýurdumyzy mundan beýläk-de depginli ösdürmäge hem-de halkymyzyň abadançylygyny üpjün etmäge gönükdirilen döwletimiziň syýasatyna degişli käbir meseleler ara alnyp maslahatlaşyldy. Mejlisiň barşynda möhüm resminamalaryň birnäçesiniň taslamalaryna hem garaldy.
Türkmenistanyň Merkezi banky 2017-nji ýylyň 31-nji dekabryna çenli hepdäniň her güni, şol sanda şenbe we ýekşenbe günlerinde ýurdumyza gelen harytlar boýunça pasport geleşiklerini resmileşdirmek we bellenen möhletlerde zähmet hakyny tölemek boýunça bank amal işleriniň alnyp baryljakdygyny mälim edýär.
2017-nji ýylyň 17-nji noýabrynda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda döwletimiziň içeri syýasatynyň derwaýys meseleleri ara alnyp maslahatlaşyldy hem-de käbir resminamalaryň taslamalaryna garaldy.
Ministrler Kabinetiniň 2017-nji ýylyň 10-njy noýabrynda geçirilen mejlisinde Halkara pul gaznasynyň wekiliýetiniň işiniň netijeleri barada habar berildi. Wekiliýet milli ykdysadyýetimiziň ösüşine ýokary baha berdi, munuň özi hormatly Prezidentimiz Gurbanguly Berdimuhamedowyň döwlet syýasatynyň üstünlikleri beslenýändiginiň nobatdaky subutnamasydyr.
2017-nji ýylyň 10-njy noýabrynda Türkmenistanyň hormatly Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onuň gün tertibine halkymyzyň abadançylygynyň üpjün edilmegine gönükdirilen döwlet syýasatynyň ileri tutulýan ugurlary girizildi, şeýle hem birnäçe resminamalaryň taslamalaryna garaldy.
Berkarar döwletiň bagtyýarlyk döwründe karz edaralaryň ýerine ýetirýän bank hyzmatlarynyň içinde fiziki şahslar üçin geçirilýän alyş-çalyş amallarynyň göwrümi günsaýyn giňeýär.
2017-nji ýylyň 1-nji noýabrynda Türkmen döwlet ykdysadyýet we dolandyryş institutynyň mejlisler zalynda türkmen milli manadynyň dolanşyga girizilmeginiň 24 ýyllygy mynasybetli ylmy-amaly maslahaty geçirildi.
2017-nji ýylyň 2-nji noýabrynda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda ykdysadyýetimiziň pudaklarynda şu ýylyň on aýynda alnyp barlan işleriň netijelerine we taýýarlanan resminamalaryň taslamalaryna seredildi. Şeýle hem ozal kabul edilen döwlet maksatnamalarynyň ýerine ýetirilişi we ýurdumyzyň durmuşyna degişli möhüm meseleleriň birnäçesi ara alnyp maslahatlaşyldy.
Hormatly Prezidentimiz Gurbanguly Berdimuhamedow bank ulgamynyň işgärlerine we ähli ildeşlerimize Türkmenistanyň milli pul birligi - manadymyzyň dolanyşyga girizilmeginiň 24 ýyllygy mynasybetli gutlag hatyry iberdi.
Şu ýylyň şu ýylyň 1-nji noýabrynda milli manadyň dolanyşyga girizilmeginiň 24 ýyllygyna bagyşlanyp ylmy-amaly maslahat geçiriler.
Türkmenistanyň milli puly - manadyň durnuklylygyny üpjün etmek «Türkmenistanyň Merkezi banky hakynda» Türkmenistanyň Kanunyna laýyklykda Türkmenistanyň Merkezi bankynyň esasy maksatlarynyň biri bolup durýar. Bu ugurda döwletimizde Türkmenistanyň Merkezi banky tarapyndan toplumlaýyn çäreler durmuşa geçirilýär.
2017-nji ýylyň 19-njy oktýabrynda Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onuň gün tertibine halkymyzyň abadançylygynyň üpjün edilmegine gönükdirilen döwlet syýasatynyň ileri tutulýan ugurlary girizildi, şeýle hem birnäçe resminamalaryň taslamalaryna garaldy.
2017-nji ýylyň 13-nji oktýabrynda Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onuň dowamynda halkymyzyň abadançylygynyň üpjün edilmegine gönükdirilen döwlet syýasatynyň ileri tutulýan meseleleri ara alnyp maslahatlaşyldy we birnäçe resminamalaryň taslamalaryna garaldy.
Türkmenistanda 2017-nji ýylyň dokuz ýynda ýylyň başyndan bäri bahasy 4,5 milliard dollardan gowrak bolan desgalar bina edildi. Bu barada Hökümetde gurluşyk, energetika we jemagat hojalygy pudaklaryna gözegçilik edýän wise-premýer D.Amangeldiýew habar berdi.
Statistika baradaky döwlet komitetiniň maglumatlaryna laýyklykda 2017-nji ýylyň dokuz aýynda pudaklaryň köpüsinde öndürilýän önümleriň möçberleri yzygiderli artdy.
2017-nji ýylyň 5-nji oktýabrynda Hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini geçirdi, onda ykdysadyýetiň pudaklarynyň we durmuş ulgamynyň şu ýylyň dokuz aýynda ýerine ýetiren işleriniň jemleri jemlenildi, döwlet maksatnamasynyň ýerine ýetirilişiniň barşyna garaldy hem-de ýakyn geljek üçin wezipeler kesgitlenildi.
2017-nji ýylyň 29-njy sentýabrynda Hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda döwletimiziň içeri syýasatynyň möhüm meseleleri ara alnyp maslahatlaşyldy hem-de käbir resminamalaryň taslamalaryna garaldy.
2017-nji ýylyň 28-nji sentýabrynda Türkmenistanyň Prezidenti Gurbanguly Berdimuhamedow üstünlikli geçirilen Ýapyk binalarda we söweş sungaty boýunça V Aziýa oýunlarynda ýurdumyzyň ýygyndy toparynyň ýeňşine uly goşant goşan türkmen tälimçileriniň hem-de türgenleriniň—milli ýygyndy toparymyzyň agzalarynyň üstünligini ýokary döwlet sylaglary – “Türkmenistanyň at gazanan tälimçisi” hem-de “Türkmenistanyň at gazanan sport ussady” diýen hormatly atlar bilen belledi.
Türkmenistan ilata hyzmat etmek ulgamyna täze tehnologiýalary işjeň ornaşdyrýar. Sentýabrda Aşgabadyň jemgyýetçilik ulag ulgamyna tölegiň elektron görnüşiniň girizilip başlanmagy bu ugurdaky nobatdaky ädim boldy.
2017-nji ýylyň 22-nji sentýabrynda hormatly Prezidentimiz Gurbanguly Berdimuhamedow Ministrler Kabinetiniň mejlisini geçirdi. Onda halkymyzyň we ýurdumyzyň abadançylygyny üpjün etmek bilen baglanyşykly içeri we daşary syýasatyň möhüm meseleleri ara alnyp maslahatlaşyldy hem-de käbir resminamalaryň taslamalaryna garaldy.
2017-nji ýylyň 15-nji sentýabrynda hormatly Prezidentimiz Gurbanguly Berdimuhamedow Ministrler Kabinetiniň giňişleýin mejlisini geçirdi. Oňa Döwlet howpsuzlyk geňeşiniň agzalary, welaýatlaryň we Aşgabat şäheriniň häkimleri çagyryldy. Mejlisiň gün tertibine döwlet durmuşynyň möhüm meseleleri hem-de käbir resminamalaryň taslamalary girizildi.
Hormatly Prezidentimiz Gurbanguly Berdimuhamedowyň tabşyrygyna laýyklykda, ýurdumyzyň Merkezi banky Ýapyk binalarda we söweş sungaty boýunça V Aziýa oýunlarynyň açylmagy mynasybetli hümmeti 1, 5, 10, 20, 50 we 100 manada deň bolan banknotlaryň täze 2017-nji ýylyň modifisirlenen nusgalaryny, şeýle hem her haýsynyň hümmeti 100 manada deň bolan “Aşgabat Olimpiýa stadiony” atly altyn we kümüş ýadygärlik şaýy pullaryny dolanyşyga çykardy.
2017-nji ýylyň 8-nji sentýabrynda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda öňümizdäki möhüm wakalar bilen baglanyşykly döwlet durmuşynyň derwaýys meseleleri ara alnyp maslahatlaşyldy. Şeýle hem gün tertibine durmuş-ykdysady ösüşiň pudaklaýyn wezipelerini ara alyp maslahatlaşmak meseleleri girizildi.
Berkarar döwletiň bagtyýarlyk döwründe karz edaralaryň ýerine ýetirýän bank hyzmatlarynyň içinde alyş-çalyş amallarynyň göwrümi günsaýyn giňeýär. Türkmenistanyň hereket edýän kanunçylygyna laýyklykda, alyş-çalyş amallary raýatlaryň şahsy maksatlary, hususan-da, daşary ýurtlarda bilim almaklary, saglyklaryny bejertmekleri, syýahatçylyk hyzmatlaryndan peýdalanmaklary, sarp ediş harytlaryny satyn almaklary üçin geçirilýär.
2017-nji ýylyň 8 aýynda Türkmenistanyň jemi içerki önüminiň ösüşiniň depgini 6,4 göterime deň boldy.
2017-nji ýylyň 31-nji awgustynda hormatly Prezidentimiz Gurbanguly Berdimuhamedow Ministrler Kabinetiniň ýurdumyzyň 2017-nji ýylyň 8 aýynda durmuş-ykdysady ösüşiniň netijelerine bagyşlanan göçme mejlisini geçirdi.
2017-nji ýylyň 18-nji awgustynda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda döwlet durmuşynyň käbir ileri tutulýan meselelerine, şeýle hem birnäçe resminamalaryň taslamalaryna garaldy.
Türkmenistanyň Merkezi banky Ýapyk binalarda we söweş sungaty boýunça V Aziýa oýunlary mynasybetli her haýsysynyň nominaly 100 manada deň bolan altyn we kümüş şaýy pullaryndan durýan ýadygärlik şaýy pullar toplumyny çykardy.
2017-nji ýylyň birinji ýarymynda Türkmenistanda jemi içerki önümiň ösüş depgini 6,4 göterim ýokarlandy. Bu barada hökümetiň giňeldilen mejlisinde hormatly Prezidentimiz Gurbanguly Berdimuhamedow aýtdy.
2017-nji ýylyň 7-nji iýulynda hormatly Prezidentimiz Gurbanguly Berdimuhamedow Ministrler Kabinetiniň 2017-nji ýylyň alty aýynda ýurdumyzyň durmuş-ykdysady ösüşiniň netijelerine bagyşlanan giňişleýin mejlisini geçirdi. Mejlisiň barşynda hökümetiň, ministrlikleriň we pudak edaralarynyň işiniň netijelerine garaldy, hormatly Prezidentimiziň we beýleki milli özgertmeler maksatnamalarynyň durmuşa geçirilişine baha berildi.
2017-nji ýylyň 29-njy iýunynda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi, onda döwlet durmuşynyň möhüm meselelerine hem-de käbir resminamalaryň taslamalaryna garaldy. Mejlise Döwlet howpsuzlyk geňeşiniň agzalary çagyryldy.
Copyright © 2008-2018
Türkmenistanyň Merkezi banky
Salgymyz: 744000, Türkmenistan, Aşgabat, Bitarap Türkmenistan şaýoly, 36
Telefon: +99312 381027 Faks: +99312 920812


text:
Ussat çapyksuwarlary taýýarlamagyň häzirkizaman tehnologiýalary
Şu gün Türkmen oba hojalyk uniwersitetinde iki sany şanly waka – çapyksuwara tälim bermek üçin niýetlenen interaktiw türgenleşik enjamlar bilen üpjün edilen täze ýörite atçylyk okuw otagynyň açylmagyna hem-de ýetip gelýän Türkmen bedewiniň baýramyna bagyşlanan dabaraly çäre boldy.
At çapmak ussatlygyny öwretmek üçin niýetlenen häzirkizaman enjamlar ýokary okuw mekdebine hormatly Prezidentimiz Gurbanguly Berdimuhamedowyň adyndan gowşuryldy. Olaryň esasyny düzýän kompýuter ulgamy geljekki çapyksuwarlara eýerde dogry oturmakdan başlap, at çapyşygynyň barşynda bedewiň güýjüni kesgitlemäge çenli ähli zatlary netijeli we gysga möhletlerde öwretmäge ýardam edýär.
Ähli maglumatlary okuwlaryň barşynda uly monitorda synlap bolýar. Ol at çapyşygynda ýol berlen ýalňyşlyklary görkezýär we tälim alýana göwnejaý hereketleri salgy berýär.
Oba hojalyk uniwersitetiniň professor-mugallymlarynyň çapylýan bedewleri taýýarlamakda ýeterlik tejribe toplandygyny bellemek gerek. Olar ýurdumyzda geçirilýän at çapyşyklarynda ençeme gezek ýeňiş gazandylar. Indi bu ýokary okuw mekdebiniň täze tehnika netijesinde at çapyşyklaryna ussat çapyksuwarlary hem taýýarlamak üçin mümkinçiligi döredi.
Baýramçylyk çäresiniň maksatnamasy gyzykly we dürli öwüşgünli bolup, TOHU-nyň talyplarynyň “Altyn asyr” çeper höwesjeňler toparynyň çykyşlary, sportuň dürli görnüşleri, şol sanda sportyň milli we häzirkizaman görnüşleri – ýaglyga towusmak, düzzüm, küşt, şaşka, stol üstünde oýnalýan tennis boýunça görkezme çykyşlary guraldy. “Galkynyş” estrada-sirk toparynyň çykyşlary dabara gatnaşýanlaryň ünsüni özüne çekdi. Toparyň agzalary çalasyn we çeýelik bilen at üstündäki oýunlaryň çylşyrymly tärlerini görkezdiler.
Ýaş türkmen suratkeşleriniň sergisi hem talyplarda uly gyzyklanma döretdi. Olar baýramçylyk çäresine gatnaşýanlaryň gözleriniň alnynda behişdi bedewlerimize bagyşlanan eserleri döretdiler.


text:
2016-njy ýyl ylmy-fantastiki filmler üçin ajaýyp wakalaryň beýan edilýän we täze taslamalaryň öňe çykýan bir ýyly hökmünde tapawutlanyp biler. Mümkin boldugyça dürli temalary bilen hemmesi biri-birinden akylly düzülen birnäçe filmleriň öňümüzdäki aýlarda ekrana çykyp, tomaşaçylary begendirmegine garaşylýar Biz size 2016-njy ýylda tomaşa etjek 10 sany ylmy-fantastiki filmleriňizi hödürleýäris.
“5-nji tolkun” (The 5th Wave)
“Garaşsyzlyk güni” (Independence Day) filminiň Älem wakalaryny beýleki Älem wakaly film “Ynsan ruhuny ele geçiren” (Invasion of the Body Snatchers) bilen baglanyşdyran “5-nji tolkun” filminiň baş gahrymanynyň rolunda, soňky döwürde ýyldyzlaşan ýaş aktýor Kloýe Gras Mores çykyş edýär. Bu filmde özünden kiçi doganyny Älem söweşlerinden alyp çykmaga çalyşan Kassiniň başdan geçirmelerini beýan edýär. Kassiniň roluny ýerine ýetiren Mores üçin bu film ýanynda oňa ýoldaşlyk eden hiç bir tejribeli aktýor bolmazdan ýeke özüniň baş gahrymanyň roluny ýerine ýetiren ilkinji uly çykdajyly filmi bolmak aýratynlygyny özünde saklaýar.
“Ýarygije aýratynlygy” (Midnight Special)
“Ýarygije aýratynlygy” (Midnight Special) filmi ylmy-fantastiki ugra gyzyklanýanlar üçin ýylyň iň gyzyklandyryjy işlerinden biri bolar. “Gaçybatalga” (Take Shelter) we “Palçyk” (Mud) filmleri bilen tanalýan tejribeli rejissýor Jeff Nikolsyň elinden çykan filmde aýratyn güýçlere eýe bolan bir çaganyň, kakasy tarapyndan döwlet işgärlerinden goralyşy baradaky waka aňladylýar. Bu film, geçen aýlarda ýaýradylan mahabatlary arkaly bilnişine görä “garaňkylykda duran” bir ajaýyp gahrymanyň başdan geçirmeleri hökmünde aýdylyp bilner.
“Garaşsyzlyk güni: Diriliş” (Independence Day: Resurgence)
Birnäçe wagtdan bäri dowam edip gelýän wakalaryň yzygiderliligini aňladýan bu film, ilkinji filminiň yzyndan 20 ýyldan soň durmuşa geçirildi. “Garaşsyzlyk güni: Diriliş” (Independence Day: Resurgence) filmi üçin edip boljak iň gowy pikir: bu gezek başga saýýaralylaryň biziň dünýämize has uly gämiler bilen çozmakçy bolmaklary bolup biler. Bu köpmetražly filmde ajaýyp zatlaryň boljakdygy baradaky isleglerimiziň nähili derejede amala aşjakdygy barada hiç zat mälim bolmasa-da onuň tomaşaçylaryň ünsüni özüne çekip biljekdigi ikuçsuzdyr.
“Hüjre” (Cell)
Meşhur ýazyjy Stiwen Kingiň ýene-de bir romany teatrlaryň ekranyny bezär. Bu gezek filmiň ssneraýasyny hem Kingiň özi ýazýar. Her näme-de bolsa “Hüjre” (Cell) filmine tomaşa etmek üçin mundan gowy sebäp bolup bilmez. Jübi telefony arkaly ýaradylan gizlin bir ses tolkunynyň dünýäni bidüzgünçiliklere eltendigi we tolkunyň täsir eden her bir adamynyň gana suwsan mahluga öwrülýän bir dünýäsinde bolup geçýän başdan geçirmeler beýan edilýär. Filmi tomaşa edýän wagtymyz, her niçik hem bolsa, hiç kim garaňky kinoteatrlarda telefonyny oýnamaga ýürek edip bilmez. Stiwen King, bu döwrebap tehnologiýa enjamlaryna näçe ýigrenç bilen bakdygyça bize hem okamak üçin ajaýyp romanlar we tomaşa etmäge filmler sowgat edýär.
“Biziň aramyzdaky Älem” (The Space Between Us)
Martin Skorseseniň rejissýorlyk eden “Hugo” (Hugo) filmi arkaly bize tanyş bolan Asa Butterfieldi we geçen ýyl ekrana çykan “Ertir meýdany” (Tomorrowland) filminiň ýaş ýyldyzy Britt Robertsony bir ýere getiren hem-de bilelikde surata düşen “Biziň aramyzdaky Älem” (The Space Between Us) filminde, alymlar tarapyndan Mars saýýarasynda ýetişdirilen bir ýaş adamyň bir gün biziň dünýämize yzyna gelip, kakasyny tapmak üçin eden işleriniň wakasy beýan edilýär. Bu film şol bir wagtda New Mexico welaýatynda ýer alan “Spaceport America” atly Älem stansiýasynda surata düşürilen ilkinji film bolmak aýratynlygyny hem elinde saklaýar.
“Halka” (The Circle)
Harry Potteriň başdan geçirmeleri arkaly bize tanyş bolan ýaş aktýor Emma Watsonyň baş gahrymanyň rolunda ýer alan “Halka” (The Circle) filminde, bir uly tehnologiýa şereketinde işe başlaýan zenanyň, bu ýerde tanyşan syrly bir adam bilen arasynda bolup geçen başdan geçirmeleriň hekaýasy beýan edilýär. Wakalaryň gidişi hakda heniz başga hiç hili maglumat mälim edilmedik bu filmiň iň üns çekýän tarapy bolsa, ol syrly adamyň rolunda meşhur aktýor Tom Hanksyň oýnamak mümkinçiligi bolup durýar. Jeýms Pansolt rejissýorlyk eden, ylmy-fantastiki ugura kän bir galtaşmaýan bolsa-da, “Halka” (The Circle) filminiň köpçüligiň ünsüni özüne çekmegi başaran taslamadygyny aýtmak gerek.
“Ýolagçylar” (Passengers)
Geçen ýyl ady “Ýasama oýun” (The Imitation Game) filmi bilen meşhurlyk gazanan rejissýor Morten Tyldum, “Prometeý” (Prometheus) filmini ýazan Jon Speýt bilen bilelikde wakalaryň gidişi gulaga hoş ýakýan bir ylmy-fantastiki taslamasy bilen täze ýyla aýak basdylar. Bakna ýerleriň arasynda gatnawy ýerine ýetirýän uly ýolagçy gämisinde ýalňyşlyk bilen wagtyndan öň oýanan bir ýolagçynyň 60 ýyllyk syýahatynyň dowamynda ýalňyz galmazlyk üçin başga bir ýolagçyny hem ukudan oýarmagynyň hekaýasyny aňladýan filmiň oýunçy kadrlary hem meşhurlygy bilen tapawutlanýar. Ýolagçylardan birini Kris Pratt janlandyran bolsa, beýlekisiniň rolunda Jennifer Lawrens hereket edýär.
“Siziň durmuşyňyzyň hekaýasy” (Story of Your Life)
Denis Willeneýwe soňky ýyllaryň iň ajaýyp rejissýorlaryndan biri bolmagyny dowam etdirýär. “Tussaglar” (Prisoners), “Duşman” (Enemy) we “Sicario” (Sicario) ýaly yzygiderli gelen ajaýyp filmlerinden soňra täze taslamasynda ylmy-fantastiki ugrunda bir hekaýany beýan etmekçi bolan rejissýor, bu filminde başga saýýaralylaryň dünýä ýüzüne düşmekleri bilen, wakalaryň gidişinde şondan soňky ýagdaýlara göz aýlaýar. Bir dil öwrenijiniň başga saýýaralylar dostmy ýa-da duşmanmy bilmek üçin alyp barýan işlerini esas edinýän filmiň baş rollarynda Jeremy Renner we Amy Adams ýer alýarlar.
“Nusgalar” (Replicas)
Kenny Riwesiň meşhurlygy 2014-nji ýylda ekrana çykan filmi “Jon Wik” (John Wick) bilen birlikde täzeden artypdy. Meşhur aktýoryň baş gahrymanyň roluny ýerine ýetirýän “Nusgalar” (Replicas) filmi, bir ulag heläkçiliginde aýalynyň we çagasynyň ölümine sebäp bolan bir bilim adamynyň, maşgalasyny yzyna getirmek we ölümüň özi bilen söweşmek üçin alyp baran başdan geçirmesini beýan eder. Filmiň rejissýorlyk işini alyp barýan Tanýa Weksler we ssenaristi Çad St. Jon tejribesiz bolsalar-da Kenny Riwesiň bir üýtgeşmeleri ýerine ýetirmegi mümkin diýen umyt bilen “Nusgalar”-a (Replicas) garaşýarys.
“Duşenbede näme boldy” (What Happened to Monday)
“Prometeý” (Prometheus) filminde janlandyran Şawyň roly bilen ylmy-fantastiki filmini söýüjileriň köňüllerinde tagt gurmagy başaran Numi Rapak täze taslamasy “Duşenbede näme boldy” (What Happened to Monday) filminde birnäçe roly ýerine ýetirer. Şeýlelikde, aktýoryň täze we üýtgeşik ylmy-fantastiki filmi bilen tomaşaçylaryň öňüne çykjakdygyna hiç hili şübhe bolup bilmez. Ilatyň aşa köpelmegi meselesi sebäpli köpelmegiň döwlet rugsady arkaly alnyp barylýan ýerinde geçýän “Duşenbede näme boldy” (What Happened to Monday) filmi, wakalaryň gidişi arkaly ylmy-fantastiki film bolan “Ynsan çagalary” (Children of Men) filminiň ters ýüze öwrülen ýagdaýy ýaly görünse-de, hökmany suratda 2016-njy ýylyň iň gowy ylmy-fantastiki filmlerinden biri bolmagyna garaşylýar. Edil, şu sanawdaky beýleki filmler ýaly...


text:
Türkmenistanyň Ministrler Kabinetiniň mejlisi
2017-nji ýylyň 20-nji ýanwarynda hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini geçirdi. Onda döwlet durmuşyna, milli ykdysadyýetimiziň pudaklarynyň işine degişli möhüm meselelere garaldy we birnäçe resminamalar kabul edildi.
Hormatly Prezidentimiz mejlisiň gün tertibine geçip, ilki bilen Ministrler Kabinetiniň Başlygynyň orunbasary B.Hojamämmedowa söz berdi. Wise-premýer ýurdumyzda oba hojalyk önüm öndürijilerini maliýe taýdan goldamak boýunça alnyp barylýan işler barada hasabat berdi.
Türkmenistanyň Prezidentiniň 2013-nji ýyldaky “Ýurdumyzda oba hojalyk önümlerini öndürijileri maliýe taýdan goldamak hakyndaky” Kararyndan ugur alyp, daýhan birleşiklerine, daýhan hojalyklaryna, oba hojalyk paýdarlar jemgyýetlerine, mülkdarlara, kärendeçilere we oba hojalyk ylmy-barlag institutlaryna oba hojalyk tehnikalaryny, gurallaryny satyn almak, şeýle hem maldarçylygy we guşçulygy ösdürmek, oba hojalyk önümlerini öndürmek, gaýtadan işlemek bilen bagly maýa goýum taslamalaryny maliýeleşdirmek üçin maliýe serişdeleri berilýär.
Ykdysadyýet we ösüş ministrliginde geçirilen Türkmenistanda kiçi we orta telekeçilige goldaw bermek boýunça Döwlet toparynyň nobatdaky mejlisinde bu ugurda alnyp barylýan işler düýpli seljerilýär.
Hormatly Prezidentimiz Gurbanguly Berdimuhamedow obasenagat toplumynyň ösüşinde ýurdumyzyň telekeçiligine möhüm ornuň degişlidigini belledi. Amatly şertlerde ýeňillikli karz serişdeleriniň berilmegi hojalygy dolandyrmagyň öňdebaryjy usullarynyň işjeň ornaşdyrylmagyny, hasyllylygy ýokarlandyrýan döwrebap tehnologiýalaryň özleşdirilmegini, gaýtadan işlenilýän oba hojalyk önümleriniň mukdarynyň artdyrylmagyny, täze ýerleriň dolanyşyga girizilmegini, ýokary hilli azyk önümleriniň möçberleriniň ýokarlanmagyny şertlendirer diýip, hormatly Prezidentimiz belledi.
Soňra Ministrler Kabinetiniň Başlygynyň orunbasary Ý.Kakaýew ýangyç-energetika toplumynyň düzümleýin edaralaryndaky işleriň ýagdaýy hem-de ýurdumyzyň nebitgaz senagatyny 2030-njy ýyla çenli ösdürmegiň maksatnamasyny üstünlikli durmuşa geçirmek maksadynda görülýän çäreler barada hasabat berdi.
Döwlet Baştutanymyzyň garamagyna ýurdumyzyň nebitgaz ýataklaryny özleşdirmek ulgamynda alnyp barylýan işler babatda degişli teklipleriň birnäçesi hödürlenildi.
Hormatly Prezidentimiz Gurbanguly Berdimuhamedow hasabaty diňläp, ýurdumyzyň ykdysadyýetinde ýangyç-energetika toplumyna möhüm orun degişlidigini aýdyp, nebitiň we tebigy gazyň çykarylýan hem-de gaýtadan işlenilýän möçberlerini artdyrmagyň, ýurdumyzyň içinde we dünýä bazarlarynda uly isleg bildirilýän dürli görnüşli nebithimiýa önümlerini öndürmegiň we olaryň görnüşlerini giňeltmegiň wajypdygyny belledi.
Döwlet Baştutanymyz wise-premýere anyk tabşyryklary berip, ýangyç-energetika toplumynyň düzümini hem-de tehniki babatda enjamlaşdyrylyşynyň döwrebaplaşdyrylmagy, döwrebap gazy gaýtadan işleýän zawodlary gurmagy, pudaga goşmaça maýa goýumlaryny, öňdebaryjy tehnologiýalary hem-de dolandyryş babatdaky tejribäni çekmegi ileri tutulýan ugurlaryň hatarynda görkezdi we wise-premýere bu ugurda degişli tabşyryklary berdi.
Ministrler Kabinetiniň Başlygynyň orunbasary R. Bazarow ýurdumyzda alnyp barylýan möwsümleýin oba hojalyk işleriniň ýagdaýy barada hasabat berdi. Bellenilişi ýaly, ak ekinlere ösüş suwuny bermek we olary mineral dökünler bilen iýmitlendirmek işleri dowam edýär.
Ýaz ekişine taýýarlygyň çäklerinde ekerançylyk meýdanlarynda sürüm işleri alnyp barylýar we ýerler tekizlenilýär. Şunuň bilen bir hatarda, zerur bolan ýerlerde ýuwuş suwy tutulýar. Etraplarda we daýhan birleşiklerinde gök hem-de bakja ekinlerini ekmäge niýetlenen ýerler kesgitlendi we tohumlary taýýarlamak işleri alnyp barylýar.
Döwlet Baştutanymyzyň garamagyna “Oba hojalyk ekinleri üçin himiýa serişdelerini satyn almak hakynda” Kararyň taslamasy hödürlendi.
Hormatly Prezidentimiz Gurbanguly Berdimuhamedow gowaça ekişine ykjam taýýarlyk görmek, bugdaýdan bol hasyl almak maksady bilen, ak ekinlere degişli idegi ýola goýmak bilen baglanyşykly meselelere örän jogapkärçilikli çemeleşmegi talap etdi. Ýerleriň hasyllylygynyň ýokarlandyrylmagyna, ekerançylyk meýdanlaryny suw bilen üpjün etmegiň meselelerine aýratyn ähmiýet berilmelidigini belläp, döwlet Baştutanymyz bu babatda wise-premýere birnäçe anyk tabşyryklary berdi.
Ähli agrotehniki çäreleriň öz wagtynda we ýokary hilli geçirilmegini üpjün etmek maksady bilen, hormatly Prezidentimiz Karara gol çekdi. Resminama laýyklykda, Oba we suw hojalygy ministrligine bugdaý we gowaça ösdürilip ýetişdirilende ulanylýan himiki serişdeleri satyn almak üçin şertnama baglaşmaga ygtyýar berildi.
Ministrler Kabinetiniň Başlygynyň orunbasary B.Ereşow gözegçilik edýän senagat toplumynda alnyp barylýan işleriň ýagdaýy barada hasabat berdi. Hususan-da, wise-premýer döwlet Baştutanymyzyň paýtagtymyzda we ýurdumyzyň ähli welaýatlarynda durmuş goraglylygyna mätäçlik çekýän, mümkinçilikleri çäkli raýatlar üçin ýaşaýyş jaýlaryny gurmak boýunça ozal beren tabşyryklarynyň ýerine ýetirilişi barada aýdyp, hormatly Prezidentimiziň garamagyna degişli Kararyň taslamasyny hödürledi.
Iri panelli dört gatly köp öýli ýaşaýyş jaýlarynyň taslamasynda mümkinçiligi çäkli raýatlaryň mynasyp ýaşaýşy üçin şertler göz öňünde tutuldy. Şeýle hem olaryň golaýynda işe ýerleşmek mümkinçiligini üpjün edýän desgalar bina ediler.
- Size mälim bolşy ýaly, döwlet Baştutanymyz Ministrler Kabinetiniň agzalaryna ýüzlenmek bilen, durmuş syýasatyny giň gerim bilen amala aşyrmak Prezident hökmünde meniň alyp barýan işimiň we ýurdumyzyň Hökümetinde alnyp barylýan işleriň esasy ugry bolup durýandygyny belledi. Şoňa görä-de, ýurdumyzda ýaşaýyş jaýlary, hassahanalar, Saglyk öýleri we beýleki ýaşaýyş-durmuş maksatly desgalar yzygiderli gurlar.
Hormatly Prezidentimiz mümkinçiligi çäkli bolan we durmuş taýdan goraglylyga mätäç raýatlar üçin döwrebap ýaşaýyş jaýlarynyň gurluşygynyň möhümdigine ünsi çekdi we öýleriň ýokary halkara ülňülerine doly laýyk gelmelidigini belläp, olaryň maýyp adamlara mugt berilmelidigini aýtdy. Biz bu işleri yzygiderli dowam ederis diýip, döwlet Baştutanymyz belledi. Şunuň bilen baglylykda, döwlet Baştutanymyz welaýatlarda şeýle jaýlaryň düýbüni tutmak dabarasyna hormatly ýaşulularyň gatnaşyp, asylly däbe görä bu başlangyja ak pata bermekleriniň maksada laýyk boljakdygyny belledi.
Kabul edilen resminamanyň möhümdigini ýene-de bir gezek bellemek bilen hormatly Prezidentimiz «Ýurdumyzyň welaýatlarynda hem-de Aşgabat şäherinde maýyplar we beýleki durmuş goraglylygyna aýratyn mätäçlik çekýän adamlar üçin ýaşaýyş jaýlaryny gurmak hakyndaky» Karara gol çekdi.
Soňra Ministrler Kabinetiniň Başlygynyň orunbasary D.Amangeldiýew türkmen paýtagtyny abadanlaşdyrmak boýunça alnyp barylýan işler barada hasabat berdi. Şu ýylyň güýzünde geçiriljek Ýapyk binalarda we söweş sungaty boýunça V Aziýa oýunlaryna taýýarlyk görmegiň çäklerinde şäher köçelerini döwrebaplaşdyrmak, ýaşaýyş jaýlaryny abatlamak hem-de ýanaşyk ýerleri abadanlaşdyrmak boýunça işler ýaýbaňlandyryldy. Paýtagtymyzyň etraplarynyň çäklerinde 3 müň 258 sany ýaşaýyş jaýynyň durky täzelenýär, ýaşaýyş jaý toplumlarynyň ýanaşyk ýerlerinde 236,9 müň inedördül metr asfalt düşemek işleri ýerine ýetirildi. Şäheriň ýaşaýyş jaý toplumlarynda köp gatly awtoduralgalaryň 19-synyň gurluşygy meýilleşdirilip, häzirki wagtda olaryň 3-si gurlup, ulanmaga berildi we 16-synyň gurluşyk işleri dowam edýär. Şeýle hem açyk görnüşli awtoduralgalaryň 32-si gurlup, goşmaça 41-siniň gurluşygy alnyp barylýar.
Aşgabat şäheriniň ýol-ulag ulgamyny döwrebaplaşdyrmak baradaky meýilnama laýyklykda, köçeleriň 20-sinde uzynlygy 59,8 kilometr bolan ýollarda durkuny täzelemek işleri meýilleşdirip, olaryň 46 kilometrinde işler tamamlandy hem-de awtoulag hereketi ýola goýuldy. Şeýle hem 18 köpri, 32 ýerasty we 15 ýerüsti geçelgeler guruldy.
Ýanwar aýynda paýtagtymyzda 9 gatly ýaşaýyş jaýlarynyň 4-sini, çagalar baglarynyň birini we köp gatly awtoduralgalaryň 3-sini ulanmaga bermek göz öňünde tutulýar.
Hormatly Prezidentimiz Gurbanguly Berdimuhamedow hasabaty diňläp, paýtagtymyzy abadanlaşdyrmak boýunça geçirilýän işleriň depginini güýçlendirmek babatda birnäçe tabşyryklary berdi. Döwlet Baştutanymyz agaç nahallarynyň oturdylmalydygyna, adamlaryň oňaýly dynç almagy üçin seýilbaglaryň döredilmelidigine ünsi çekdi. Şunuň bilen baglylykda, döwlet Baştutanymyz wise-premýere geçirilen işleri gysga wagtyň içinde seljermegi we göz öňünde tutulýan işleriň ýokary hil derejesinde ýerine ýetirilmegi boýunça tabşyryklary berdi.
Ministrler Kabinetiniň Başlygynyň orunbasary B.Annameredow gözegçilik edýän ulgamlarynda, şol sanda ýurdumyzyň telekommunikasiýa pudagyny ösdürmek boýunça geçirilen işler barada hasabat berdi.
Wise-premýer Aziada-2017-niň ýaryşlaryna taýýarlygyň çäklerinde ýurdumyzyň ulag we aragatnaşyk toplumynyň şol döwürde ýola goýulmagy meýilleşdirilýän degişli hyzmatlaryň maksatnamasyny taýýarlamak boýunça döwlet Baştutanymyzyň tabşyrygyna laýyklykda zerur işleriň alnyp barylýandygyny habar berdi. Şeýle hem ol hormatly Prezidentimiziň garamagyna Aziada-2017-niň ýaryşlarynyň guramaçylykly geçirilmegi mynasybetli awtobuslaryň we ýeňil awtoulaglaryň satyn alynmagy meýilleşdirilýän görnüşleriniň hödürlenýändigini mälim edip, olary görüp bermegi döwlet Baştutanymyzdan haýyş etdi.
Döwlet Baştutanymyz milli telekommunikasiýa ulgamyny mundan beýläk-de kämilleşdirmegiň hem-de onuň bitewi maglumat giňişligine goşulyşmagynyň, üstaşyr mümkinçilikleriniň ýokarlandyrylmagynyň zerurdygyny aýdyp, maglumat ulgamlarynyň ýokary derejesini, telekommunikasiýalaryň ösen ulgamyny üpjün etmek babatynda çäreleriň toplumyny belledi.
Mejlisiň dowamynda hormatly Prezidentimiz Gurbanguly Berdimuhamedow Söwda-ykdysady, ylmy-tehniki we medeni hyzmatdaşlyk boýunça bilelikdäki türkmen-özbek toparynyň türkmen böleginiň başlygy wezipesine B.Annameredowy belläp, degişli resminama gol çekdi.
Hormatly Prezidentimiz Ministrler Kabinetiniň Başlygynyň orunbasarlary-- B.Atdaýewi Ahal welaýaty boýunça, B.Annameredowy Balkan welaýaty boýunça, R.Bazarowy Daşoguz welaýaty boýunça, B.Ereşowy Lebap welaýaty boýunça, B.Hojamämmedowy Mary welaýaty boýunça, D.Amangeldiýewi Aşgabat şäheri boýunça jogapkär edip belledi.
Ministrler Kabinetiniň Başlygynyň orunbasary B.Atdaýew Türkmenistanyň Söwda we daşary ykdysady aragatnaşyklar ministrligi tarapyndan V Aziýa oýunlaryna taýýarlyk görmek boýunça Ýerine ýetiriji komitet bilen bilelikde alnyp barylýan işler barada hasabat berdi.
Hasabatda Sagdynlygyň we ruhubelentligiň ýylyndaky esasy halkara çäresini ýokary derejede geçirmek maksady bilen, iri sport wakalaryna hyzmat etmegiň tejribesinden bu ulgamda dünýäniň iň gowy tejribesini çekmek arkaly jemgyýetçilik iýmiti gullugyny guramak boýunça çäreleriň görülýändigi bellenildi.
Hormatly Prezidentimiz Gurbanguly Berdimuhamedow Aşgabatda geçiriljek Aziýa oýunlaryna gatnaşyjylar hem-de myhmanlar üçin hyzmatlaryň ýokary derejede guralmagynyň taýýarlyk işleriniň esasy maksady bolup durýandygyny aýtdy. Ýurdumyzda iri derejeli şeýle sport çäresiniň geçirilmegi halkara giňişliginde Türkmenistanyň mümkinçiliklerini, Watanymyzyň döwletiň we jemgyýetiň ähli ulgamlarynda ýeten sepgitlerini giňden görkezmäge mümkinçilik berýär.
Döwlet Baştutanymyz Gurbanguly Berdimuhamedow Aziýa oýunlarynyň hemmetaraplaýyn üpjünçiligi, onda hyzmatlaryň ýokary derejede guralmagynyň myhmansöýerlik ýagdaýynyň döredilmegine ýardam berýändigini belläp, bu babatda wise-premýere degişli tabşyryklary berdi.
Soňra Ministrler Kabinetiniň Başlygynyň orunbasary G.Mämmedowa Türkmenistanda halk çeper döredijilik işini kämilleşdirmek boýunça ulgamlaýyn çäreleriň işlenip taýýarlanylyşy, bu ulgamda döredilýän düzümleýin we usulyýet binýady barada hasabat berdi.
2016-njy ýylda kabul edilen “Türkmenistanyň halk çeper döredijiligi hakyndaky” Kanunyna laýyklykda, türkmen halkynyň medeni mirasyny aýawly saklamak hem-de çuňňur öwrenmek maksady bilen, döwletimiziň halk çeper döredijiligini saklamaga, ösdürmäge we oňa goldaw bermäge gönükdirilen döwlet syýasatynyň netijeliligini ýokarlandyrmak bilen baglanyşykly işler alnyp barylýar. Şeýle hem halk çeper döredijilik eserlerini döretmek boýunça ussalara, döredijilik toparlarynyň işine goldaw berilýär, çeper döredijiliginde halk zehinlerini ýüze çykarmak, olaryň ussatlyk derejesini ýokarlandyrmak, täze eserleri döretmäge höweslendirmek boýunça zerur işler alnyp barylýar.
Hormatly Prezidentimiz milletimiziň baý medeni mirasyny saklamak, öwrenmek we wagyz etmek boýunça alnyp barylýan işleriň ähmiýetini belläp hem-de halk çeperçilik döredijiliginiň eserleriniň onuň möhüm bölegi bolup durýandygyny aýdyp, bu işleri mundan beýläk-de ösdürmek bilen baglanyşykly işleri has-da kämilleşdirmek hem-de döwrebap guramagyň wajypdygyna ünsi çekip, bu babatda wise-premýere birnäçe anyk görkezmeleri berdi.
Soňra Ministrler Kabinetiniň Başlygynyň orunbasary S.Toýlyýew 2017-nji ýylda Aşgabatdaky Olimpiýa şäherjiginiň sport desgalarynda halkara synag ýaryşlaryny geçirmek barada hasabat berdi.
Paýtagtymyzda ýokary tehnologiýaly Olimpiýa şäherjiginiň döwrebap sport desgalarynyň gurlup ulanmaga berilmegi bilen Aziýanyň Olimpiýa Geňeşiniň talaplaryna laýyklykda V Aziýa oýunlaryna girizilen sport görnüşleri boýunça halkara synag ýaryşlaryny geçirmäge giň mümkinçilikler döredildi. 2016-njy ýylda bu ýerde sambo, jiu-jitsu hem-de türkmen milli göreşi we guşakly göreş boýunça Aziýa çempionatlary, tennis, ýeňil atletika we basketbol boýunça halkara ýaryşlary üstünlikli geçirildi.
Halkara synag sport ýaryşlaryny geçirmegi dowam etmek maksady bilen, şu ýyl üç sany synag ýaryşyny bir wagtda, ýagny 16-30-njy aprel aralygynda agyr atletika we kikboksing boýunça Aziýa çempionatlary hem-de suwda ýüzmek boýunça sebit halkara ýaryşy geçiriler.
Ýaryşlaryň bir wagtda geçirilmegi Olimpiýa şäherjiginiň desgalaryny we üpjünçilik ulgamlaryny has doly kuwwatda işledilen ýagdaýynda synamaga we olaryň V Aziýa oýunlaryna taýýarlyk derejesini barlamaga hem-de zerur işleri geçirmäge uly mümkinçilik berer.
Hormatly Prezidentimiz Gurbanguly Berdimuhamedow hasabaty diňläp, gurlan olimpiýa desgalarynyň taýýarlyk derejesini içgin barlamagy hem-de daşary ýurtly wekiliýetleri garşylamakdan we kabul etmekden başlap, ýaryşlaryň tehniki tertibine çenli halkara synag ýaryşlaryny geçirmek bilen bagly ähli guramaçylyk meseleleriniň üstünde oýlanyşykly işlemegi, sport çärelerine hyzmat etmekde daşary ýurtlaryň iň gowy tejribesini ulanmagy tabşyrdy.
Biz şu ýyl geçiriljek Aziýa oýunlaryny işjeň wagyz etmelidiris hem-de Türkmenistany iri sport forumlaryny hem-de halkara derejeli ýaryşlary geçirmegiň ykrar edilen merkezine öwürmek boýunça yzygiderli çäreleri görmelidiris diýip, döwlet Baştutanymyz aýtdy we dünýäde türkmen sportunyň bäsleşige ukyplylygyny ýokarlandyrmak boýunça öňde goýlan wezipeleriň wajypdygyny belledi.
Ministrler Kabinetiniň Başlygynyň orunbasary, daşary işler ministri R.Meredow döwlet Baştutanymyzyň ozal beren tabşyryklarynyň ýerine ýetirilişi hem-de Araly halas etmegiň Halkara gaznasyna ýurdumyzyň 2017-2019-njy ýyllarda başlyklyk etmeginiň meseleleri barada hasabat berdi.
Döwlet Baştutanymyza Türkmenistanyň ýokarda agzalan gaznada başlyklyk etmegi boýunça Konsepsiýasynyň taslamasy hödürlenildi. Onda işiň esasy ugurlary, şol sanda suw serişdelerini rejeli ulanmak we dolandyrmak, daşky gurşawy goramak, howanyň üýtgemegi, Merkezi Aziýa sebitinde ekologiýa ýagdaýyny gowulandyrmak boýunça çäreler kesgitlenildi. Bu esasy ugurlar 2015-nji ýylyň sentýabrynda Birleşen Milletler Guramasynyň Baş Assambleýasynyň 70-nji mejlisiniň çäklerinde kabul edilen 2016-2030-njy ýyllar üçin Durnukly ösüş maksatlaryny iş ýüzünde amala aşyrmak boýunça anyk çäreleri öz içine alýar.
Mälim bolşy ýaly, bu babatda Konsepsiýanyň esasy ugurlary Araly halas etmegiň Halkara gaznasyny dörediji ýurtlaryň hem-de hyzmatdaşlyk edýän halkara we maliýe guramalarynyň wekilleriniň gatnaşmagynda geçen ýylyň 23-nji awgustynda geçirilen “tegelek stoluň” başyndaky söhbetdeşlikde ara alnyp maslahatlaşyldy.
Şol ýylyň dekabr aýynyň başynda Aşgabatda ýene-de bir duşuşyk guraldy. Onda halkara guramalaryň wekilleri, milli we daşary ýurt bilermenleri özara gyzyklanma bildirilýän hyzmatdaşlygyň esasy ugurlaryny ara alyp maslahatlaşdylar, türkmen tarapynyň ekologiýa ýagdaýyny sagdynlaşdyrmaga, sazlaşykly dolandyrmagyň hem-de serhetýaka suw serişdelerini rejeli ulanmagyň gurallaryny kämilleşdirmäge, Aral sebitiniň ykdysady we durmuş taýdan ösüşine ýardam bermäge gönükdirilen tekliplerine garadylar.
Wise-premýer, daşary işler ministri döwlet Baştutanymyzyň garamagyna Halkara gaznasynyň Ýerine ýetiriji komitetiniň Düzgünnamasynyň taslamasyny hem-de Ýerine ýetiriji komitetiň düzümine ýurdumyzdan wekilleri hödürledi.
Hormatly Prezidentimiz Gurbanguly Berdimuhamedow degişli resminamalara gol çekip, ýurdumyzyň öňünde uly jogapkärçiligiň durýandygyny aýratyn belledi. Şunuň bilen baglylykda, ýurdumyzyň öňünde daşky gurşawy goramak, sebitiň döwletleri bilen iri halkara guramalaryň, ilkinji nobatda, BMG-niň we onuň ýöriteleşdirilen düzümleriniň arasyndaky gatnaşyklary işjeňleşdirmek meseleleri boýunça Merkezi Aziýa ýurtlary bilen hyzmatdaşlygy giňeltmäge hem-de pugtalandyrmaga hemmetaraplaýyn ýardam bermek wezipesi durýar.
Şeýlelikde, Araly halas etmegiň Halkara gaznasyna başlyklyk etmeginiň barşynda Türkmenistanyň işi Aral ýakasynyň ekologiýa ulgamynyň zaýalanmagynyň öňüni almaga, Merkezi Aziýanyň biologik köpdürlüligini hem-de daşky gurşawyny goramaga we tebigy serişdelerini rejeli ulanmaga, sebitiň halklarynyň ykdysady we durmuş ösüşine ýardam bermäge gönükdiriler.
Ministrler Kabinetiniň mejlisinde başga-da birnäçe meselelere garaldy we degişli çözgütler kabul edildi.
Hormatly Prezidentimiz Gurbanguly Berdimuhamedow Ministrler Kabinetiniň nobatdaky mejlisini tamamlap, oňa gatnaşyjylara mähriban ýurdumyzyň gülläp ösmeginiň, halkymyzyň bagtyýar durmuşynyň bähbidine alyp barýan işlerinde uly üstünlik, Sagdynlygyň we ruhubelentligiň ýylynda berkarar Watanymyzyň ähli halkyna rowaçlyk arzuw etdi.
Türkmenistanyň Döwlet habarlar agentligi


text:
Azerbaýjanyň paýtagtynda dowam edýän, dünýäniň 57 ýurdundan türgenleriň 3 müňe golaýyny ýygnan IV Yslam raýdaşlyk oýunlarynyň barşynda türkmen türgenleri agyr atletika boýunça ýaryşlarda altyn we kümüş medallara eýe boldular. Oýunlaryň çäklerinde Baku şäheriniň “Mariot” myhmanhanasynda Aziada-2017-niň tanyşdyryş dabarasy guraldy.
63 kilograma çenli agram derejesinde çykyş eden Polina Gurýewa hormat münberiniň iň ýokarky basgançagyna çykmagy başardy. Biziň türgen gyzymyz agramlygy çekip galdyrmakda agramy 88 kilogram bolan ştangany, itip galdyrmakda bolsa 105 kilogram agramlykdaky ştangany galdyrmagyň hötdesinden gelip, bäsleşigiň iki görnüşinde 193 kilogram toplady. Türkmenistanyň at gazanan tälimçisi Ahmet Saryýewiň şägirdiniň artykmaçlygy jedelsiz boldy: onuň ýakyn bäsdeşi ýeňijiden alty kilogram yza galdy.
Habarlar
Bakuda geçirilýän Yslam raýdaşlyk oýunlarynda türkmen agyr atletikaçylary altyn we kümüş medala eýe boldular
Azerbaýjanyň paýtagtynda dowam edýän, dünýäniň 57 ýurdundan türgenleriň 3 müňe golaýyny ýygnan IV Yslam raýdaşlyk oýunlarynyň barşynda türkmen türgenleri agyr atletika boýunça ýaryşlarda altyn we kümüş medallara eýe boldular. Oýunlaryň çäklerinde Baku şäheriniň “Mariot” myhmanhanasynda Aziada-2017-niň tanyşdyryş dabarasy guraldy.


text:
Dünýä boýunça metbugat azatlygynyň ýagdaýy soňky 10 ýyldan gowrak wagtda iň pes derejä düşdi. Häzir dünýäde ýaşaýan alty adamyň diňe biri erkin metbugaty bar bolan ýurtda ýaşaýar. Bu barada dünýäniň dürli ýurtlarynda demokratik ösüşe gözegçilik edýän “Freedom House”, ýagny “Azatlyk Öýi” guramasynyň soňky ýaýradan hasabatynda bellenilýär.
Halkara metbugat azatlygynyň 3-nji maýda bellenilýän gününe gabatlap, “Freedom House” guramasynyň ýaýradan hasabatynda Türkmenistan: Belarus, Özbegistan, Eýran, Birma, Kuba, Ekwatorial Gwineýa, Eritreýa, Liwiýa hem Demirgazyk Koreýa bilen bir hatarda metbugat azatlygy iň ýaramaz 10 ýurduň sanawyna goşuldy.
“Azatlyk Öýüniň” hasabatynda iň ýaramaz onluga giren ýurtlarda metbugat azatlygynyň ýa düýpden ýokdugy ýa-da, bolsa-da örän çäklendirilýändigi aýdylýar. Bu ýurtlarda metbugatyň diňe syýasy režimleriň ideologiýasyny ýöredýän gurala öwürlendigi, ilata garaşsyz, bitarap maglumatyň elýeterli däldigi, başgaça pikirlenýänlere garşy repressiýanyň dürli görnüşleriniň – yzarlamalaryň, basyşlaryň, tutha-tutlyklaryň ulanylýandygy aýdylýar.
“Metbugat azatlygy 2011: medianyň garaşsyzlygy boýunça geçirilen global barlag” atly bu hasabatda metbugat azatlygy meselesinde soňky döwürde köp yzagaýdyşlyk bolan ýurtlaryň sanawy hem getirilýar. Bu sanawa Türkiýe, Ukraina, Meksika, Wengriýa hem Müsür ýaly ýurtlar girýär.
68 ýurtda azat
Hasabatda 196 ýurtdan diňe 68 ýurtda azat, erkin metbugatyň bardygy bellenilýär. 63 ýurtda, şol sanda postsowet döwletlerinden Orsýet, Gazagystan, Ermenistan, Gyrgyzystan, Moldowa, Ukraina ýaly ýurtlarda, metbugatyň azat däldigi aýdylýar.
Şeýle ýarym demokratik hem awtokratik režimli ýurtlarda häkimiýet başyndakylaryň göwnünden turmaýan habar serişdelerine işlemek üçin lisenziýa bermekden boýun gaçyrylýar diýip, “Freedom House” guramasy ýazýar.
“Freedom House” öz hasabatynda awtoritar režimli döwletleriň telekommunikasiýanyň maglumat ýaýradýan täze tehnologiýalaryna böwet döretmäge synanşýandyklaryny hem belleýär. Mysal üçin, mobil telefonlary, internet, sputnik arkaly berilýän maglumat ilat köpçüligine ýetmez ýaly internetiň hem radionyň signallarynyň petiklenýändigi aýdylýar.
Emma hatda demokratiýa taýdan ösen ýurtlarda-da žurnalistleriň yzarlanmagy bilen bagly ýagdaýlaryň ýüze çykýandygy hasabatda nygtalýar. Şeýle ýagdaýlaryň Ysraýyl hem Hindistan, Italiýa we Wengriýa ýaly ýurtlarda bolandygy hasaba alnypdyr.
Merkezi hem Gündogar Ýewropanyň 20 ýyl mundan ozal demokratiýanyň ýoluna düşen ýurtlarynda ilatyň 56%-niň “metbugat erkin däl” diýlip baha berlen ýurtlarda ýaşaýandyklary aýdylýar. Ilatyň 26%-niň azda-kände azat, diňe 18%-niň doly erkin metbugaty bar bolan ýurtlarda ýaşaýandyklary hasabatda bellenilýär.
Postsowet giňişligi
Öňki sowet giňişligine giren ýurtlardan Moldowada bu meselede uly öňegidişligiň bardygy aýdylyp, soňky döwürde bu ýurduň “açylandygy” bellenilýär. Şeýle hem pozitiw özgerişlikler duýulýän ýurtlaryň hatarynda Gürjüstan hem Gyrgyzystan agzalýar. Azerbeýjan, Gazagystan, Orsýet ýaly ýurtlarda metbugat azatlygyny gazanmak ugrunda köp iş alnyp barylmalydygy nygtalýar.
Metbugat azatlygy iň ýaramaz bolan onluga girýän ýurtlardan metbugat erkinligi bilen bagly ýagdaýyň öňküsindenem ýaramazlaşan ýurtlaryň sanawyna Türkmenistan bilen Eýran girýär. Eýranda soňky döwürde internetiň hem sputnik telekanallarynyň petiklenndigi aýdylýar.
Türkmenistanda bolsa geçen ýylyň ahyrynda ýurtdaky iň uly mobil operatorynyň işiniň ýatyrylmagynyň ilat köpçüliginiň maglumat almak mümkinçiligini çäklendirendigi bellenýär.
29-njy aprelde Azat Ýewropa we Azatlyk Radiosynyň 60 ýyllygyna bagyşlanyp, Mýunhende geçirilen tegelek stol çäresinde çykyş eden Estoniýanyň prezidenti Toomas Hendrik Ilwes 1990-njy ýyllaryň başynda Azat Ýewropa we Azatlyk Radiosynyň auditoriýasy bolan 400 milliona golaý adamyň, 20 ýyl geçensoň, diňe 100 millionynyň açyk jemgyýetde ýaşaýandygyny, galan 300 milliona golaý adamyň maglumat almak hukuklarynyň henize çenli-de häkimiýetler tarapyndan çäklendirilýändigini belledi.


text:
Eýranyň ýokary ruhy lideri ýurduň indiki prezidentiniň wezipe ygtyýarlyklaryny suratlandyrmaly bolsady, onda Yslam gymmatlyklaryna sadyklyk we tabynlyk görkezmek talaby ilkinji orny eýelärdi.
Ýöne ýokary ruhy lideriň geljekki prezedentiň Eýranyň teokratik gurluşyna näderejede uýmalydygy barada eden bellikleri köp däl.
Aýatolla Ali Hameneýi 27-nj aprelde isçileriň öňünde eden çykyşynda "Ýerine ýetiriji häkimiýete ýolbaşçylyk edýänler biziň duşmanlarymyzyň edýän basyşyna garşy durmaly, gorkmaly däl, sahnany basym terk etmeli" diýipdir.
6-njy maýda hem ol saýlawlary geçirmek boýunça işgärlere: "Prezident halkyň adamy bolmaly, agyr zähmetden gaçmaly däl, şeýle hem akyl-paýhasly bolmaly" diýdi.
Islenýän dalaşgär
Analitikleriň pikiriçe, Hameneýiniň isleýän kandidaty konserwatiw, rewolýusion gymmatlyklara Hameneýiniň özi ýaly bagly bolmaly, onuň Günbatara garşy duýgularyna, Birleşen Ştatlara düýpden ynanmazlyga goşulmaly.
Hameneýiniň ýurt sanksiýalara garşy göreşip, nebitden gelýän girdejä garaşly bolmakdan dynmak üçin "garşylyk görkezmäge ukyply ykdysadyýete" tarap hereket etmeli diýen mahallary hem ýok däl.
Abbas Milany Stanford uniwersitetinde Eýrany öwreniş programmasynyň direktory. Onuň pikiriçe, Hameneýi bir adamda gapma-garşylykly häsiýetleri görmek isleýär, bu hem aňsat iş däl.
"Bir tarapdan ol bir doly tabyn adamy - kömekçi ýa ondan hem pes birini - isleýär. Beýleki tarapdan bolsa, bu adamyň halkyň ykdysady problemalaryny çözüp bilmegini, halkara sahnasynda kiçiräk rolunyň bolmagyny isleýär. Onuň isleýäni esasy şahsyýetiň özüniň bolmagy" diýip, Milany aýdýar.
2005-nji ýylda Hameneýi öz oňşup biljek prezidentini tapdy diýip pikir edilipdi. Şol ýylky prezidentlik saýlawlarynda garaşylmadyk ýagdaýda ýeňiji bolup çykan Mahmud Ahmadinejadyň Eýranyň ýolbaşçysynyň we güýçli rewolýusiýa sakçylarynyň goldawy bilen häkimiýet başyna gelendigine ynanylypdy.
Ahmadinejadyň 2009-njy ýylda jedelli ýagdaýda täzeden saýlanmagynyň hem Hameniýiniň oňlamagy bilen ýol alandygyna ynanylýar.
2009-nji ýylda Hameniýi Ahmadinejadyň garaýyşlarynyň öz garaýyşlaryna öňki pragmatik hasaplanýan prezident Ali Heşemi Rafsanjanynyň garaýyşlaryndan has ýakyndygyny açyk boýun aldy.
2010-njy ýylda, özara gatnaşyklarynda dörän näsazlyklara garamazdan, Hameneýi öz çykyşlarynda özüniň Ähmedinejady goldamagy dowam etdirýändigini ýaňzytdy.
Seminar mugallymlarynyň jemgyýetiniň agzasy Hojatoleslam Eslamiýanyň aýtmagyna görä, 2010-njy ýylda Hameneýi "häzirki ýagdaýda pikir tapawutlary bar. Men käbir meseleler bilen ylalaşmaýaryn" diýipdir. "Emma indi ýokary lider näme diýse, prezident kabul edip, şony amala aşyrýar" diýip, Eslamiýan aýdypdyr.
Ýöne bular Hameneýi bilen onuň ýaranlary tarapyndan güýç-gudrat ugrunda alnyp barlandygy doly dokumentleşdirilen we Ahmadinejadyň gözden düşmegine getiren göreşden öň berlen beýanatlar.
Eýran häzir ozal görlüp-eşidilmedik basyş astynda durka, ýokary lidere häkimiýet başyndakylaryň arasynda agzybirlik gerek. Bu ýagdaýy nazara alanyňda, indiki prezidentiň Hameneýiniň lagerine ýakynlaryň biri bolmak ähtimallygy gaty ýokary.
Waşingtonyň Ýakyn Gündogar syýasaty baradaky institutynyň Eýran boýunça eksperti Mehdi Halajy muny şeýle düşündirýär: "Hameneýi olaryň şahsy we bölünişikli arzuw-hyýallarynyň bolmazlygyny kepillendirmek isleýär. Olaryň öz buýruklaryny ýerine ýetirýän müdir ýa ýerine ýetiriji bir işgär bolmagyny isleýär".


text:
Konfederasiýa
Döwlet gurluşynyň bir görnüşidir.
Geçmişde käbir döwletlerde (Şweýsariýada, ABŞ-da, Germaniýada) döwlet gurluşynyň “konfederasiýa” diýen formasy hem bolupdy. Häzirki döwürde Şweýsariýanyň we Kanadanyň resmi adynda “konfederasiýa” adalgasy bar hem bolsa, olaryň gurluşy konfederatiw däldir.
Konfederasiýa latynça bileleşik diýmekligi aňladýar. Konfederasiýa garaşsyz döwletleriň bileleşigidir. Oňa girýän döwletler, bölekler diňe käbir meseleleri (meselem, goranmak, pul ulgamy we ş.m.) merkezi hökümete berip, galan meseleleri özleri çözýärler. Olar ylalaşykly syýasat alyp barmak üçin merkez bilen habarlaşykly hereket edýärler. Bir ýa-da birnäçe ýöriteleşdirilen edaralary we wezipeleri döredýärler. Karar özara ylalaşyk netijesinde kabul edilýär. Ol diňe döwletleriň merkezi häkimiýetleri tarapyndan tassyklanandan soň güýje girýär. Bitewi salgyt we hukuk ulgamy bolmaýar. Taraplaryň islegi bilen konfederasiýadan çykyp bolýar. Soňky wagtlarda döredilen Ýewropa Bileleşiginde konfederasiýanyň alamatlary bar. Çeşme: P. Aýdogdyýew, B. Begseýidow, G. Geldiýewa, I. Halmyradow, G. Hanow. “Syýasaty öwreniş”. Aşgabat, 2010.


text:
Dünýä liderleri 20-ler toparynyň Hamburgdaky sammitiniň jarnamasy babatda “böwsüji” ylalaşyga geldiler, emma klimat özgermesi babatdaky mesele gepleşikleriň ikinji gününde hem jedelli bolup galdy diýip, gepleşiklere ýakyn ÝB resmisi Azat Ýewropa/Azatlyk radiosyna aýtdy.
20-ler sammitiniň bileleikdäki beýanatynda, şol sanda “proteksianizme garşy göreş” sözünde ylalaşyga gelmek üçin kömekçiler daňdan sagat 2-ä çenli işlediler, Waşington bu aňlatmanyň ulanylmagyny islemedi diýip, resmi aýtdy.
Sammitiň beýemçisi, german kansleri Angela Merkel biraz öň gepleşige gatnaşyjylaryň 8-nji iýulda jemleýji jarnamany işläp taýýarlamak üçin entek esli iş etmelidigini aýtdy.
Halkara liderleri Germaniýanyň Hamburg şäherinde, 20-ler toparynyň sammitinde global söwda, klimat özgermesi we halkara terrorçylygyna garşy göreş barada maslahatlaşmak üçin ikinji gün toplandy.
Bu çäräniň geçýän ýeriniň golaýynda öten agşam ýene globallaşma garşy aktiwistler bilen polisiýanyň arasynda çaknyşyk bolup, dünýäniň esasy ykdysadyýetleri bilen täze güýçlenýän ykdysadyýetleriniň liderleriniň duşuşygyna kölege saldy.
Bu gepleşiklere ABŞ-nyň prezidenti Donald Tramp, rus prezidenti Wladimir Putin, Hytaýyň lideri Si Jinping, şeýle-de ýewropa we aziýa liderleri gatnaşýar.
“Roýters” ÝB-niň bir resmisine salgylanyp, jarnamanyň esasy meseleleriniň ylalaşylandygyny, emma ABŞ-nyň soňky beýanatda gazylyp alynýan ýangyçlaryň agzalmagyny talap etmegi sebäpli, klimat özgermesi meselesinde oňşulmaýandygyny aýtdy.
Ol resmi ýurtlaryň örän köpüsiniň gazylyp alynýan ýangyçlara salgylanmanyň 20-ler toparynyň soňky beýanatyna girizilmegine garşy durýandygyny aýtdy.


text:
Türkmenistanyň Medeniýet ministrliginiň Çeperçilik sergisi dolandyryş müdirliginiň sergi zalynda “Bitaraplyk çagalaryň gözi bilen” atly çaga suratlarynyň sergisi açyldy. Ol Bitaraplyk we parahatçylyk ýylyna bagyşlandy.
Ýurduň ähli welaýatlaryndaky çagalar çeperçilik mekdepleriniň okuwçylary iň gowy işlerini — akwarel suratlaryny, zergärçilik işleriniň we haly önümleriniň nusgalaryny görkezdiler.
Ýagty gün, açyk asman, ak kepderi we Watan baýdagynyň astynda bagtyýar durmuş ähli suratlarda diýen ýaly öz beýanyny tapdy. Ýaşajyk suratkeşleriň diňe bir dünýä düşünişlerini şöhlelendirmäge synanman, eýsem, bagtyýar durmuş, döwletiň özleri baradaky bimöçber aladasyny beýan etdiler.